title: Carl-Gustaf Herlitz

text: Herlitz kuului Ruotsalaisen kansanpuolueen (RKP) oikeistosiipeen ja oli RKP:n edustajana Helsingin kaupunginvaltuustossa vuosina 1931–1934. Jatkosodan aikana Herlitz vaikutti saksalaismielisissä piireissä. Hän oli yksi kesällä 1944 perustetun ruotsinkielisen oikeistolehti "Aftonpostenin" rahoittajista ja taustavoimista. Herlitz julkaisi useita yhteiskunnallisia teoksia, joissa toi esiin mielipiteensä erilaisista aiheista. Hän kannatti antisemitismiä ja tuki 1930-luvulla Teo Snellmanin Suomen Kansallissosialistista Työjärjestöä. Herlitz kirjoitti vielä vuosina 1956 ja 1957 kaksi juutalaisvastaista pamflettia, joita hän levitti Suomessa ja Ruotsissa. Hän myös julkaisi 1950-luvulla ruotsalaisissa lehdissä salaliittoteoriakirjoituksia, joissa väitti juutalaisten hallitsevan maailmaa ja holokaustin olevan valhetta.


title: Carl-Gustaf Herlitz

text: Herlitz oli Suomen Taideteollisuusyhdistyksen varapuheenjohtaja ja vuosina 1922–1927 Muntra Musikanter -lauluseuran puheenjohtaja. Hän sai vuorineuvoksen arvonimen 1932.


title: Carl-Gustaf Herlitz

text: Ruotsalainen oikeustieteilijä ja poliitikko Nils Herlitz oli Carl-Gustaf Herlitzin serkku.


title: Eikö kukaan voi meitä pelastaa?

text: Eikö kukaan voi meitä pelastaa? on Jenni Vartiaisen viides Seili -albumilta julkaistu single.


title: Eikö kukaan voi meitä pelastaa?

text: Kappaleelle on tehty myös Vartiaisen Seilissä -DVD:tä markkinoiva musiikkivideo, joka julkaistiin 14. kesäkuuta 2011. Videolla päästään kurkistamaan Vartiaisen keikkojen kulissien taakse.


title: Eikö kukaan voi meitä pelastaa?

text: Toisin kuin monet muut Jenni Vartiaisen singlet, "Eikö kukaan voi meitä pelastaa?" ei ole saavuttanut suurta menestystä. Se ei noussut lainkaan single- eikä latauslistalle. Single ei noussut myöskään radioiden soittolistoille, esimerkiksi YleX:llä se ei ole saanut kovin montaa soittokertaa julkaisunsa jälkeen.


title: Nokia 1661

text: Nokia 1661 on Nokian marraskuussa 2008 julkaisema matkapuhelin. Myyntiin puhelin tuli vuoden 2009 toisella neljänneksellä.


title: Fikret Güler

text:
Fikret Güler on taekwon-do-mestari, vyöarvoltaan 8 dan, eli 8. asteen musta vyö. Seniorimestari (, lyhenne "SM") Güler, on maailman arvostetuimpia taekwondo-opettajia. Hänen yläpuolellaan vyöarvoihin perustuvassa hierarkiassa ei ole kuin muutama suurmestari, joiksi kutsutaan 9. asteen mustan vyön haltijoita. Suurmestarin arvo (, lyhenne "GM") oli perinteikkäästi vain yhdellä henkilöllä, eli lajin kehitykseen kenties eniten vaikuttaneella kenraali "GM" Choi Hong Hilla. GM Choin edesmentyä vuonna 2002 taekwondo-kenttä hajaantui kolmeksi suuremmaksi ja muutamaksi pienemmäksi liitoksi, ja vyönhallintastatus muuttui perinteisestä yhdestä 9 danin haltijasta nykyiseen useampaan vastaavaan.
"SM" Güler kuuluu maailman johtavien taekwondo-auktoriteettien joukkoon. Suomalaisille hän on erityisen merkittävä, koska hän vaikutti henkilökohtaisesti vahvasti ITF-maailmanliiton hallinnoiman ja opettaman, usein alkuperäisenä tai traditionaalisena pidetyn taekwon-don tuloon Suomeen ja Skandinaviaan laajemminkin 1970- ja 1980-lukujen taiteessa. Fikret Güler toimi Pohjolassa aktiivisesti 1980-1990-luvut ja vaikutti myös Suomen taekwondo-maajoukkueen päävalmentajana, maajoukkueen johtajana ja kansallisen liiton korkeimmissa toimielimissä. Hän vaikutti myös organisatorisella tasolla kansainvälisellä liittotasolla. Hän asui pitkään Tukholmassa, mutta muutti myöhemmin takaisin kotimaahansa Turkkiin, missä hän edelleen asuu. Güler on Turkin taekwon-do-liiton International Taekwon-Do Federation Türkiye:n johtaja.


title: Operaatio Anthropoid

text: Operaatio Anthropoid oli koodinimi Tšekkoslovakian pakolaishallituksen suunnittelemalle saksalaisen SS-kenraali Reinhard Heydrichin murhalle, joka toteutettiin Prahassa 1942. Böömin ja Määrin protektorina toiminut Heydrich oli julmien otteidensa takia tšekkien vihaama. Operaatio käynnistettiin Britanniassa tšekkien pakolaishallituksen presidentin Edvard Benešin ja pääministeri Jan Šrámekin aloitteesta. Vaikka Beneš vastusti salamurhia, hän myöntyi tähän hankkeeseen. Tšekkiläiset Jan Kubiš ja Jozef Gabčík saivat brittiläisen agenttikoulutuksen operaation toteuttamiseksi.


title: Operaatio Anthropoid

text: Agentit pudotettiin laskuvarjoilla Pilseniin puoli vuotta ennen iskua. Prahassa Libeňin esikaupungissa 27. toukokuuta 1942 Heydrich oli automatkalla työhuoneeseensa Mercedes 320 -avoautolla, kun agentit iskivät auton kimppuun. Gabčíkin aseeseen tuli kuitenkin toimintahäiriö juuri ratkaisevalla hetkellä. Autoa kuljettanut SS-mies luuli Gabčíkin olevan yksin ja pysäytti auton surmatakseen hänet. Silloin Kubiš heitti voimakkaan käsikranaatin autoon. Räjähdyksessä Heydrich haavoittui kuolettavasti. Hän kuoli 38-vuotiaana prahalaisessa sairaalassa 4. kesäkuuta 1942.


title: Operaatio Anthropoid

text: Kostoksi saksalaiset turvallisuusjoukot surmasivat viikkoa myöhemmin Lidicen pikkukaupungin kaikki miehet, lähettivät muun väen Chełmnon keskitysleireille ja polttivat alueen talot.


title: Heikki Jaatinen

text: Heikki Jaatinen (14. huhtikuuta 1829 Pälkjärvi – 14. elokuuta 1879 Helsinki) oli Tammikuun valiokunnan jäsen ja valtiopäivämies.


title: Heikki Jaatinen

text:
Jaatisen vanhemmat olivat lampuoti Matti Jaatinen ja Maria Könönen. Hän muutti 1853 Ruskealaaan, saatuaan uuden avioliiton myötä haltuunsa joukon rälssitiloja, ja sitten Hiitolaan, missä eli viimeiset vuosikymmenensä. Jaatista pidettiin rohkeana ja esiintymiskykyisenä talonpoikana. Tammikuun valiokunnassa 1862 hän ajoi ponnekkaasti muun muassa kansallisen sotaväen perustamista.
Jaatinen toimi talonpoikien edustajana valtiopäivillä 1877-78, puolustaen suomen kielen asemaa esimerkiksi tekemällä ehdotuksen, että suomenkielisillä seuduilla tuomarit velvoitettaisiin antamaan asiakirjaksi suomeksi.


title: Heikki Jaatinen

text: Jaatisen ensimmäinen puoliso oli Maria Kopperi (k. 1858) ja toinen vuodesta 1859 Katariina Lukka (k. 1881), joka oli talollinen Juhana Karjalaisen leski.


title: Nokia E62

text: Nokia E62 on Nokian vuonna 2006 julkaisema matkapuhelin.


title: Aura Ijäs

text: Aura Ijäs s. (1981) on suomalainen sarjakuvapiirtäjä.


title: Moilasen kaari

text: Moilasen kaari on vaillinaisesti tunnettu halomuoto. Se näkyy himmeänä V:n muotoisena kaarena auringon yläpuolella 22 asteen renkaan sisäpuolella.


title: Moilasen kaari

text: Auringon noustessa Moilasen kaaren muoto muuttuu terävästä V:stä loivempikulmaiseen, ja se siirtyy kauemmas auringosta. Yli 34 asteen auringon korkeuksilla kaari siirtyy 22 asteen renkaan ulkopuolelle, mutta lienee silloin liian himmeä havaittavaksi. Kaari on tavallisesti valkea, mutta kirkkaimmillaan värillinen.


title: Moilasen kaari

text: Moilasen kaari ei ole erityisen harvinainen. Lumitykkien jääsumuissa se on mahdollista havaita Suomessa keskimäärin seitsemän kertaa vuodessa. Halon aiheuttavaa jääkidettä ei ole vielä kunnolla tunnistettu. Kaaren erikoisuus on se, että siitä on yhtä mahdollista yläpilvihavaintoa lukuun ottamatta tehty havaintoja vain ihmistoiminnan aikaansaamassa jääsumussa.


title: Moilasen kaari

text: Moilasen kaari voidaan simuloida jääkiteellä, jossa on suoraan ylöspäin osoittava 34 asteen taittava kulma, kiteen muita osia ei osata mallintaa.


title: Moilasen kaari

text: Ilmiön havaitsi ensimmäisenä Jarmo Moilanen vuonna 1995 Oulunsalossa.


title: Gregory Alan Isakov

text: Gregory Alan Isakov on laulaja-lauluntekijä. Hän syntyi Johannesburgissa, Etelä-Afrikkassa, josta hän muutti lapsena Yhdysvaltoihin. Hänet kasvatettiin Philadelphiassa ja nyt hän asuu Coloradossa.


title: Gunnar Hernberg

text: Gunnar Robert Alarik Hernberg (3. kesäkuuta 1904 Helsinki – 24. joulukuuta 1993) oli Suomen Sokeri Oy:n pääjohtaja, koulutukseltaan diplomi-insinööri, ja filosofian kandidaatti.


title: Gunnar Hernberg

text: Hernberg oli Suomen Sokeri Oy:n Töölön tehtaan kemisti 1926–1946, Suomen Sokerin toimitusjohtaja 1948–1949 ja pääjohtaja vuodesta 1949. Lisäksi hän oli vuodesta 1949 Oy Juurikassokerin johtokunnan puheenjohtaja vuodesta 1951 ja Itä-Suomen Raakasokeritehdas Oy:n johtokunnan puheenjohtaja vuodesta 1954. Hän toimi Suomen Teollisuusliiton puheenjohtajana 1955–1959, Elintarviketeollisuusliiton puheenjohtajana vuodesta 1954 ja Kemian Keskusliiton puheenjohtajana 1948–1955.


title: Gunnar Hernberg

text: Hernbergin veli oli Villayhtymän pääjohtaja Runar Hernberg. Hänen puolisonsa oli Malin Helmi Charpentier, perheen pojasta Sven Gunnar Hernbergistä (s. 1934) tuli lääkäri.


title: Athena Karkanis

text: Athena Irene Karkanis () on kanadalainen näyttelijä, joka on tunnettu muun muassa elokuvasta "Survival of the Dead" sekä FBI-agentti Lindsey Perezin roolista elokuvissa "Saw IV" ja "Saw VI".


title: Lidia Wysocka

text: Lidia Wysocka (24. kesäkuuta 1916 – 2. tammikuuta 2006) oli puolalainen näyttelijä.


title: Henrik Smedjebacka

text: Lars Henrik Evald Smedjebacka (14. joulukuuta 1925 Teerijärvi – 5. marraskuuta 2012 Helsinki) oli pastori, lähetystyöntekijä, teologian tohtori, dosentti, sekä Suomen lähetysseuran lähetysjohtaja 1981–1991.


title: Henrik Smedjebacka

text: Smedjebacka valmistui ylioppilaaksi Kokkolan ruotsinkielisestä yhteiskoulusta v. 1945. Teologian kandidaatiksi hän valmistui 1954, lisensiaatiksi 1962 ja teologian tohtoriksi 1973 Åbo Akademista. Tämän yliopiston kirkkohistorian ja missiologian dosentiksi hänet nimitettiin 1975. Kirkollisissa piireissä sanottiin leikillisesti hänen kuuluneen ns. “Kokkolan mafiaan”, sillä erääseen aikaan suuri joukko suomenruotsalaisia kirkollisia vaikuttajia, mm. piispaveljekset John Vikström ja Erik Vikström sekä Gustav Björkstrand, oli kotoisin Kokkolasta.


title: Henrik Smedjebacka

text: Papiksi hänet vihittiin v. 1950, ja lyhyen Purmon pastorina vietetyn jakson jälkeen hän tuli Suomen lähetysseuran palvelukseen v. 1951. Vuodet 1955–65 hän työskenteli Suomen lähetysseuran lähetystyöntekijänä Tanganjikassa, josta tuona aikana tuli osa Tansanian liittovaltiota vuonna 1964. Ensiksi hän toimi Magoyessa vuosina 1955–57, sitten Makumiran luterilaisen pappisseminaarin luennoitsijana 1958–63 ja vuodet 1964–65 paikallisen luterilaisen kirkon eteläisen synodin presidenttinä Njombessa.


title: Henrik Smedjebacka

text: Vuodet 1965–68 Smedjebacka työskenteli Målsrydissä Ruotsissa, minkä jälkeen Helsingissä Suomen lähetysseuran eri tehtävissä: 1968–73 ruotsinkielisen työn sihteerinä, 1973–78 kansainvälisen työn sihteerinä, 1978–81 ulkomaanosaston johtajana ja lopuksi lähetysjohtajana 1981–1991.


title: Henrik Smedjebacka

text: Smedjebacka osallistui myös Kirkkojen maailmanneuvoston, Luterilaisen maailmanliiton ja Lausanne-liikkeeseen. Kun eräät tahot halusivat rajata kirkkojen ja lähetysseurojen työn ainoastaan evankeliumin julistamiseen ja opettamiseen, niin Smedjebacka kannatti näkemystä, jonka mukaan lähetystyössä tärkeällä sijalla ovat myös toiminnan sosiaalinen ja poliittinen puoli. Tämä ei ole yllättävää henkilöltä, joka toimi päiväntasaajan Afrikassa tuon alueen maiden itsenäistyessä. Smedjebacka pyrki sovittamaan toisiinsa ja mahduttamaan mukaan erilaiset näkemykset ja painotukset yhtenäiseen näkemykseen siitä, mitä lähetystyön tulisi olla. Hänen iskulauseensa oli “dynaaminen luterilainen lähetys”.


title: Henrik Smedjebacka

text: Suomen lähetysseuran nykyinen johtaja Seppo Rissanen on luonnehtinut Smedjebackan työtä seuraavasti:


title: Henrik Smedjebacka

text: Smedjebacka oli vuodesta 1951 lähtien naimisissa tanskalaisen Bodil Birgitte Windingin (1927–2012) kanssa, joka oli syntynyt Intiassa. Heidän neljästä lapsestaan kaksi syntyi Tanganjikassa.


title: Savonlinnan keskussairaala

text: Savonlinnan keskussairaala on Itä-Savon sairaanhoitopiirille kuuluva keskussairaala. Keskussairaala on rakennettu Savonlinnan kaupungin lahjoittamalle, noin kymmenen hehtaarin tontille. Keskussairaala sijaitsee Pihlajaveden rannalla Hernemäessä Talvisalon saarella, noin vajaa kahden kilometrin päässä Savonlinnan keskustasta. Savonlinnan keskussairaalan on suunnitellut Arkkitehti Martti Välikangas ja keskussairaala aloitti toimintansa vuonna 1955. Savonlinnan keskussairaalaa on laajennettu ja muutettu monesti. Savonlinnan keskussairaalan leikkaus- ja päivystystiloja laajennettiin ja peruskorjattiin vuosina 2009–2010.


title: Sweet Desire

text: Sweet Desire on suomalaisen metalliyhtyeen Lullacryn ensimmäinen studioalbumi. Se on julkaistu vuonna 1999 levymerkillä Heart, Trust & Respect Records.Albumille nauhoitettiin myös kaksi kappaletta, "May the Times Change" sekä cover-versio The Cultin kappaleesta "The Rain", mutta ne julkaistiin vasta vuonna 2014 levyn uudelleen masteroidun painoksen mukana.


title: Prabhas

text: Prabhas (s. 23. lokakuuta 1979) on intialainen elokuvanäyttelijä, joka tunnetaan erityisesti hänen telugunkielisistä elokuvistaan. Telugunkielisessä elokuvateollisuudessa Prabhasiin viitataan myös termillä ”Young Rebel Star”.


title: Prabhas

text: Prabhas on voittanut parhaan nuoren näyttelijän Santosham-palkinnon vuoden 2004 elokuvallaan "Varsham" ja parhaan miesnäyttelijän CineMAA Awards -tuomaristopalkinnon vuonna 2010 ilmestyneellä elokuvallaan "Darling". Lisäksi hän on ollut neljästi ehdolla parhaaksi telugumiesnäyttelijäksi Filmfare Awards South -palkintogaalassa.


title: Itä-Savon sairaanhoitopiiri

text: Itä-Savon sairaanhoitopiiri (ISSHP) eli SOSTERI on Savonlinnan seudun kuntien ylläpitämä sairaanhoitopiiri. Savonlinnan keskussairaalan valmistuttua 1955 perustettiin Savonlinnan keskussairaalapiiri, joka muuttui Itä-Savon sairaanhoitopiirin kuntainliitoksi vuonna 1988. Kuntainliitto muuttui Itä-Savon sairaanhoitopiirin kuntayhtymäksi vuonna 1993. Vuoden 2007 alusta aloitti uuden tyyppinen Sosteri, Itä-Savon sairaanhoitopiirin kuntayhtymä. Sosterissa erikoissairaanhoito, perusterveydenhuolto ja sosiaalitoimi yhdistyivät. Itä-Savon sairaanhoitopiiri Sosteriin kuuluu kuusi terveysasemaa ja Savonlinnan keskussairaala. Savonlinnan keskussairaalan erityistason sairaanhoidosta vastaa Kuopion yliopistollinen sairaala. ISSHP kuntayhtymä Sosteriin kuulu neljä kuntaa. Itä-Savon sairaanhoitopiiri on väestömäärältään noin 45 500 ja on Ahvenanmaan jälkeen Suomen toiseksi pienin sairaanhoitopiiri. Sairaanhoitopiiri on pienentynyt seudun asukasmäärän pienentyessä ja, koska siitä on jättäytynyt kuntia pois, Kesälahti vuonna 2006, Joroinen vuonna 2008 ja Parikkala vuonna 2010.


title: Itä-Savon sairaanhoitopiiri

text: ISSHP Sosteriin kuuluvat Itä-Savon kunnista Enonkoski, Rantasalmi, Savonlinna ja Sulkava. ISSHP Sosterin ympäristöterveydenhuollon alue kattaa Juvan ja Puumalan kunnat.


title: Itä-Savon sairaanhoitopiiri

text: Hyvis-sivuilta löytyy luotettavaa, asiantuntijoiden tarkastamaa tietoa hyvinvoinnista ja terveydestä. Sivuilla voit testata ja seurata terveyttäsi, etsiä sosiaali- ja terveyspalveluita sekä asioida sähköisesti.


title: A New Day

text: A New Day on Sinamoren esikoisalbumi, joka julkaistiin vuonna 2006.


title: Seven Sins a Second

text: Seven Sins a Second on suomalaisen Sinamoren toinen ja viimeiseksi jäänyt studioalbumi, joka julkaistiin 2. marraskuuta 2007.


title: Sovetski (Marin tasavalta)

text:
Sovetski () tai U Rongo () on Marin tasavallassa Venäjällä sijaitseva kaupunkityyppinen taajama ja Sovetskin piirin hallinnollinen keskus. Se sijaitsee maanteitse noin 43 kilometriä tasavallan pääkaupungista Joškar-Olasta itäkaakkoon. Joškar-Olassa sijaitsee myös lähin juna- ja lentoasema.
Sovetskin kaupunkimaisessa taajamassa asui Venäjän vuoden 2010 väestönlaskennan mukaan 10 664 ja koko Sovetskin piirissä 31 081 henkeä.


title: Tradikaali

text: Tradikaali on vuonna 2010 perustettu nykykansanmusiikkiyhtye, joka on saanut alkunsa Tahdittomat-kansantanssiryhmän taustayhtyeenä. Yhtye soittaa sekä perinteistä että uutta suomalaista kansanmusiikkia modernilla otteella, ja musiikissa on vaikutteita myös muista tyylilajeista ja kulttuureista. Tradikaali julkaisi kesällä 2014 esikoisalbumin nimeltä Tradikaali. Juho Itä muutti keväällä 2017 Irlantiin. Yhtye on tällä hetkellä tauolla.


title: Tradikaali

text: Yhtyeen toiminta on saanut alkunsa Jokioislaisen Tahdittomat-kansantanssiryhmän säestystoiminnasta. Bändi on aiemmin toiminut nimillä Tahdikkaat ja Tahdittomat Band. Vuonna 2011 yhtye äänitti omakustanne demon Ensimmäinen demoni. Äänitysten yhteydessä bändin nimeksi vaihdettiin Tradikaali. Kesän 2014 kiertueen jälkeen Alexandria muutti Vietnamiin opettamaan pianonsoittoa. Pianon ja harmoonin taakse löytyi Kultaisen harmonikan 2013 -voittaja Joni Stein.


title: Holy Records

text: Holy Records on ranskalainen itsenäinen levy-yhtiö, joka on perustettu vuonna 1992.


title: Linda de Vries

text: Linda de Vries (s. 4. helmikuuta 1988 Assen) on alankomaalainen pikaluistelija.


title: Linda de Vries

text: De Vries kuului Alankomaiden joukkueeseen, joka voitti joukkuetakaa-ajon maailmanmestaruuden Heerenveenissä 2012. Hän sai lisäksi pronssia 1 500 metrillä ja oli viides 3 000 metrillä. Hän sijoittui samana vuonna neljänneksi sekä yleisluistelun EM- että MM-kilpailuissa. Hän saavutti 2013 yleisluistelun EM-kilpailuissa hopeaa ja oli MM-kilpailuissa yleisluistelussa ja 5 000 metrillä neljäs sekä 3 000 metrillä viides. Vuonna 2015 hän sai yleisluistelussa EM-pronssia ja oli MM-kilpailuissa viides. Seuraavana vuonna hän sijoittui yleisluistelun MM-kilpailuissa neljänneksi.


title: Suur-Hollola-ajo

text: Suur-Hollola-ajo on Lahdessa Jokimaan raviradalla vuosittain järjestettävä lämmiveristen ravihevosten suurkilpailu. Se ajettiin ensimmäisen kerran Lahden vanhalla raviradalla vuonna 1975. Vuodesta 1978 lähtien kilpailu on ollut rajattu vain Suomessa syntyneille lämminverisille. Suur-Hollola-ajo on Suomen suuripalkintoisin kasvattajakilpailu.


title: Suur-Hollola-ajo

text: Suur-Hollolan perinteinen ajankohta on juhannuksen jälkeinen viikonloppu kesä-heinäkuun vaihteessa. Kilpailun välierät juostaan lauantaina ja finaali sunnuntaina.


title: Pohto (sukunimi)

text: Pohto on suomenkielinen sukunimi. Pohto-nimisiä henkilöitä:


title: Vuolle

text:
Vuolle (erisnimissä myös Wuolle tai Vuoltee) voi tarkoittaa seuraavia:
Vuolle (myös "Wuolle") on suomalainen sukunimi, joka on muun muassa seuraavilla henkilöillä:


title: Kylmäverihevosten Suur-Hollola-ajo

text: Kylmäverihevosten Suur-Hollola-ajo on Lahdessa Jokimaan raviradalla vuodesta 1993 lähtien järjestetty suomenhevosten suurkilpailu. Ensimmäisinä vuosina se oli avoin myös ruotsalaisille ja norjalaisille kylmäverisille, mutta nykyään se on rajattu pelkästään suomenhevosille.


title: Kylmäverihevosten Suur-Hollola-ajo

text: Kilpailu juostaan kesä-heinäkuun vaihteessa juhannuksen jälkeisenä viikonloppuna samaan aikaan lämminveristen Suur-Hollola-ajon kanssa. Vuonna 2012 kilpailun ensimmäinen palkinto oli 30 000 euroa.


title: Kylmäverihevosten Suur-Hollola-ajo

text: Kylmäveristen Suur-Hollola juostaan tasoitusajona 2140 metrin perusmatkalla. Juostava matka määräytyy hevosen sukupuolen ja iän mukaan;


title: Kylmäverihevosten Suur-Hollola-ajo

text: Lähde


title: Bertling

text: Bertling on ruotsinkielinen sukunimi. Bertling-nimisiä henkilöitä:


title: Münchenin taideakatemia

text: Münchenin taideakatemia eli Akademie der Bildenden Künste München on Münchenissä sijaitseva 1808 perustettu taideakatemia. Se on yksi tärkeimpiä taideakatemioita Saksassa.


title: Münchenin taideakatemia

text: Akatemiassa oli paljon ulkomaisia opiskelijoita, ja sillä oli aikoinaan vaikutusta monien maiden taiteeseen. Koulussa opetettiin tuolloin maalaamaan akateemisen taiteen tyyliin.


title: Münchenin taideakatemia

text: Taideakatemian uusi osa otettiin käyttöön vuonna 2005. Vanha Gottfried Neureutherin suunnittelema venetsialaista uusrenessanssia edustava vanha rakennus on rakennettu vuosina 1874-1887.


title: Perfect Timing

text: Perfect Timing on yhdysvaltalaisen hip hop -kollektiivi Outlawzien seitsemäs studioalbumi. Albumilla mukana ovat myös Hussein Fatal, Young Noble ja E.D.I.. Albumi julkaistiin 13. syyskuuta 2011, tasan 15 vuotta siitä kun ryhmän perustanut Tupac Shakur kuoli.


title: We Want In: The Street LP

text: We Want In: The Street LP on rap-ryhmä Outlawzien kuudes studioalbumi. Albumi julkaistiin 5. elokuuta 2008.


title: Keifer

text: Keifer on seuraavien henkilöiden sukunimi:


title: Friendly Face

text: Friendly Face (s. 18. huhtikuuta 1984 Yhdysvallat) on lämminverinen ravihevonen. Yhdysvalloissa syntynyt ori siirtyi suomalaisen Blue White Trottersin omistukseen nelivuotiaana. Hevosen valmentajana ja ohjastajana toimi Pekka Korpi.


title: Friendly Face

text: Friendly Face on yksi kaikkien aikojen menestyneimpiä suomalaisomistuksessa kilpailleita ravihevosia. Se saavutti ravureiden EM-sarjan European Grand Circuitin voiton vuosina 1989 ja 1990. Kilpailun on suomalaisista pystynyt Friendly Facen lisäksi voittamaan vain Houston Laukko vuonna 1995.


title: Friendly Face

text: Hevonen voitti myös kolmasti peräkkäin "Prjis der Gigantenin" Hollannin Wolvegassa sekä useita suurkilpailuja Italiassa. Lisäksi Friendly Face sijoittui kaksi kertaa toiseksi Vermon Finlandia-ajossa ja Hampurin "Großer Preis von Bildissä". Vuonna 1988 se osallistui New Jerseyssä ravattuun March of Dimes Trotiin , jota pidetään yhtenä kaikkien aikojen kovatasoisimpana ravikilpailuna.


title: Friendly Face

text: Friendly Face päätti kilpailu-uransa Floridan Pompano Parkissa marraskuussa 1990 ja siirtyi siitokseen Italiaan vuonna 1993. Oriin menestynein jälkeläinen on muun muassa Elitloppetin ja Prix de Francen voittanut Exploit Caf, jonka emänisä Friendly Face on.


title: Wolvega

text: Wolvega (länsifriisiksi "Wolvegea") on kaupunki Alankomaissa Frieslandin provinssissa.


title: Wolvega

text: Noin 12 500 asukkaan Wolvega on Frieslandin yhdeksänneksi suurin kaupunki ja Weststellingwerfin kunnan keskuspaikka.


title: Emma Koivisto

text: Emma Koivisto (s. 25. syyskuuta 1994) on suomalainen jalkapalloilija, pelipaikaltaan puolustaja. Hän on pelannut naisten maajoukkueessa syyskuun 2018 loppuun mennessä 39 maaottelua ja tehnyt niissä yhden maalin.


title: Emma Koivisto

text: Koivisto edustaa kaudella 2018 ruotsalaista Kopparbergs/Göteborg FC:tä, jonne hän siirtyi helmikuussa 2018. Kaudet 2014–2017 hän edusti yhdysvaltalaista Florida State Universityn joukkuetta, jonne hän siirtyi Naisten Liigassa pelaavasta FC Hongasta kesällä 2014. Honkaan hän tuli HJK:sta kaudeksi 2013.


title: Emma Koivisto

text: Maajoukkueessa Koivisto esiintyi ensimmäisen kerran 2012 ja osallistui 2013 EM-kisojen karsintoihin. Ensimmäisen maaottelumaalinsa hän teki syyskuussa 2015 EM-karsintaottelussa Irlantia vastaan. Vuonna 2013 hän pelasi alle 19-vuotiaiden EM-kilpailuissa, joissa Suomi selviytyi välieriin. Nuorten EM-kisojen jälkeen Koivisto aloitti naisten maajoukkueessa MM-karsinnat 2015 Kanadan kisoihin. Koivisto pelasi Suomen joukkueessa niin ikään Kanadassa pidetyissä vuoden 2014 alle 20-vuotiaiden MM-kilpailuissa.


title: Bonar Bain

text: Bonar Bain (4. helmikuuta 1923 Lethbridge, Alberta – 18. helmikuuta 2005 Edmonton, Alberta) on kanadalainen näyttelijä. Myös hänen identtinen kaksosveljensä Conrad Bain on työskennellyt näyttelijänä. Bonar Bain esitti eräässä "Second City Television" -televisiosarjan jaksossa veljensä Conradin roolihahmon ”Hank Bainin” ”pahaa” kaksosveljeä. Veljekset esittivät kaksosia myös TV-sarjassa "Maude".


title: Bonar Bain

text: Bonar Bain on ikuistettu laulun ”Bober” sanoitukseen. Laulu on Mike Keneally Bandin vuonna 2004 julkaisemalla albumilla "Dog". Laulussa Keneally kertoo, että hänen koiransa Bober on ”saanut nimensä puolittain Conrad Bainin veljen mukaan”.


title: Neulatyynyvääristymä

text: Neulatyynyvääristymällä tarkoitetaan teleobjektiivilla otetuissa kuvissa reuna-alueilla esiintyvää virhettä, jossa kuvan reuna-alueilla olevat suorat viivat eivät olekaan suoria , vaan kääntyvät ulospäin.


title: Roy Carroll

text: Roy Carroll (s. 30. syyskuuta 1977) on pohjoisirlantilainen jalkapallomaalivahti. Hän on edustanut Linfieldiä vuodesta 2016 lähtien. Hänen aiempia seurojaan ovat Hull City (1995–1997), Wigan Athletic (1997–2001), Manchester United (2001–2005), West Ham United (2005–2007), Rangers (2007–2008), Derby County (2008–2009), tanskalainen Odense BK (2009–2011), kreikkalainen OFI Kreeta (2011–2012), kreikkalainen Olympiakos (2012–2014) sekä Notts County (2014–2016).


title: Roy Carroll

text: Carroll on pelannut Pohjois-Irlannin maajoukkueessa 45 maaottelua vuodesta 1999 alkaen.


title: Reijo Jallinoja

text: Reijo Seppo Jallinoja (s. 3. toukokuuta 1941) on suomalainen arkkitehti.


title: Reijo Jallinoja

text: Jallinoja valmistui Teknillisestä korkeakoulusta arkkitehdiksi vuonna 1967. Hänen diplomityönsä pohjalta laadittiin Helsingin Itä-Pasilan asemakaava, josta kuitenkaan ei toteutettu kaikkia hänen alkuperäisiä ehdotuksiaan: hänen suunnitelmiensa mukaan alueen betonirakenteiden sisään olisi tullut toimistotilojen lisäksi myös runsaasti vapaamuotoista julkista tilaa.


title: Reijo Jallinoja

text: Helsingin kaupunkisuunnitteluviraston projektipäällikkönä Jallinoja johti 1970-luvulla sekä Itä- että myöhemmin myös Länsi-Pasilan kaavoitusta. Koska Itä-Pasila sai alusta lähtien osakseen runsaasti arvostelua, Länsi-Pasila suunniteltiin perinteisempään tyyliin. Jallinoja laati myös voittaneen ehdotuksen Kumpulan yliopistoalueen suunnittelukilpailussa. Hänen suunnittelemiaan ovat myös Isonniityn asuntoalue Kumpulan länsiosassa sekä monet Pikku Huopalahden rakennukset, joista tunnetuin on vuonna 1994 valmistunut 15-kerroksinen, maamerkiksi muodostunut Terassitalo.


title: Reijo Jallinoja

text: Jallinoja on laatinut kaupunkisuunnitelmia myös Kuwaitiin ja Libyaan. Teknillisen korkeakoulun professorina hän toimi vuosina 1980–1983.


title: Reijo Jallinoja

text: Vuonna 2005 Jallinojalle myönnettiin rakennustaiteen valtionpalkinto.


title: Reijo Jallinoja

text: Reijo Jallinojan puoliso on sosiologi Riitta Jallinoja.


title: Madeiranpapurikko

text: Madeiranpapurikko ("Pararge xiphia") on Madeiran saarella kotoperäisenä tavattava keskikokoinen päiväperhonen.


title: Madeiranpapurikko

text: Ulkonäöltään madeiranpapurikko muistuttaa täpläpapurikkoa ("Pararge aegeria"), mutta etusiiven kärki on suipompi, siiven reuna tasaisempi ja hieman kupera. Siipien lähes kokonaan suklaanruskeilla yläpinnoilla on pienialaisia oransseja laikkuja. Lisäksi etusiiven etunurkassa on yksi pieni ja takasiiven takareunassa kaksi suurempaa ja oranssireunaista, tummaa silmätäplää. Täplien keskustassa on valkoinen piste ja ne näkyvät myös siiven alapinnoilla. Etusiiven alapinta on laajalti oranssi ja mustakuvioinen, takasiiven alapinta on ruskea. Keskeisenä tuntomerkkinä takasiiven alapinnalla siiven etureunassa on valkoinen, kolmiomainen laikku. Naaraalla takasiipien alapinnat ovat koiraita vaaleammat ja valkoinen alue ulottuu pitemmälle.


title: Madeiranpapurikko

text: Lajia tavataan ainoastaan Madeiralla. Perhoset lentävät useina sukupolvina ympäri vuoden, mutta vähemmissä määrin keskellä kesää.


title: Madeiranpapurikko

text: Madeiranpapurikko on jokseenkin yleinen ja paikoin jopa runsaslukuinen perhoslaji, jonka varsinaista elinympäristöä ovat asuinsaarensa laakeripuita ja kastanjaa kasvavat metsät merenpinnan korkeudelta noin 800 metriin saakka. Sitä tavataan kuitenkin usein jopa kaupungeissa. Erityisen runsaana laji esiintyy metsien ja maanviljelysten rajoilla yhdessä täpläpapurikon kanssa.


title: Madeiranpapurikko

text: Täpläpapurikon leviäminen saarelle 1970-luvun loppupuolelta alkaen on hieman erilaisista elinympäristövaatimuksista huolimatta aiheuttanut jonkin verran kilpailua lajien välille, erityisesti koska madeiranpapurikkojen koiraat eivät ole yhtä tarkkoja reviireistään. Tästä syystä madeiranpapurikon kannat ovat olleet laskussa ja laji on nykyisin luokiteltu erittäin uhanalaiseksi (EN).


title: Madeiranpapurikko

text: Toukan ravintoa ovat erilaiset heinät.


title: Jallinoja

text: Jallinoja on muun muassa seuraavien henkilöiden sukunimi:


title: M. Agejev

text: M. Agejev (, oikea nimi "Mark Lazarevitš" (myös "Ljudvigovitš, Leontjevitš) Levi", Марк Лазарьевич (Людвигович, Леонтьевич) Леви; 8. elokuuta 1898 Moskova, Venäjä – 5. elokuuta 1973 Jerevan, Armenian neuvostotasavalta, Neuvostoliitto) oli venäläinen kirjailija.


title: M. Agejev

text: M. Agejev syntyi juutalaisen kauppiaan perheeseen. Hän valmistui lukiosta ja kääntyi luterilaiseksi vuonna 1916. Agejev opiskeli Moskovan yliopistossa vuosina 1916–1920, mutta ei suorittanut tutkintoa. Vuonna 1925 hän muutti Saksaan ja asui myöhemmin Istanbulissa Paraguayn passilla. Agejevin omaelämänkerrat sisältävät monia yksityiskohtia, joita ei ole voitu todentaa.


title: M. Agejev

text: Agejevin ensimmäinen kertomus ilmestyi vuonna 1934. Samana vuonna julkaistiin osa hänen "Kokaiiniromaanistaan" ("Roman s kokainom"), joka ilmestyi erillisenä kirjana Pariisissa vuonna 1936. Sen aiheena on moskovalaisen koululaisen persoonallisuuden hajoaminen kokaiinin vaikutuksesta aikana ennen Venäjän vallankumousta.


title: M. Agejev

text: Kirjailija anoi pääsyä Neuvostoliittoon vuonna 1939 ja vuonna 1942 hänet karkotettiin Turkista kotimaahansa. Hän asettui asumaan Jerevaniin, jossa hän opetti saksaa Jerevanin yliopistossa ja Armenian tiedeakatemiassa.


title: M. Agejev

text: "Kokaiiniromaani" käännettiin useille kielille 1980-luvun alussa, ja vuonna 1983 lännessä ilmestyi sen venäjänkielinen uusintapainos. Kirjallisuustutkija Nikita Struve esitti hypoteesin, jonka mukaan romaanin tekijä olisi Vladimir Nabokov. Agejevin kirjeenvaihto ja häntä koskevat asiakirjat osoittavat tämän laajalle levinneen väitteen perättömäksi.


title: Arkadiusz Piech

text: Arkadiusz Piech (s. 7. kesäkuuta 1985) on puolalainen jalkapalloilija, pelipaikaltaan hyökkääjä. Hän edustaa Turkin Superliigan Sivassporia. Hän on kuulunut Puolan maajoukkuemiehistöön joulukuusta 2011 lähtien.


title: Maailma on tehty meitä varten

text: Maailma on tehty meitä varten on Haloo Helsinki! -yhtyeen neljäs albumi, joka julkaistiin 8. helmikuuta 2013. Albumin myynti ylitti kultalevyrajan vajaassa kuukaudessa ja nousi Suomen virallisen albumilistan kärkeen elokuussa 2013. Albumista julkaistaan 15. marraskuuta 2013 "Platinapainos", joka sisältää aiemmin julkaistun albumin lisäksi kolme CD:llä julkaisematonta kappaletta sekä DVD:n, jolla on dokumentti yhtyeestä, kolme musiikkivideota ja keikkakooste yhtyeen kesän 2013 keikoilta YleXPopista, Ruisrockista, Ilosaarirockista, Rock the Beach-tapahtumasta ja Qstockista.


title: Maailma on tehty meitä varten

text: Albumin ensimmäinen single "Huuda!" julkaistiin marraskuussa 2012 ja se on julkaisunsa jälkeen sijoittunut singlelistan 8:nneksi, Suomen virallinen latauslistan 4:nneksi ja ollut radiokanavien soitetuimpia kappaleita. Kappaleesta on tehty myös musiikkivideo, joka kuvattiin albumin kansikuvien tapaan New Yorkissa.


title: Maailma on tehty meitä varten

text: Toinen single, singlelistan toiseksi noussut "Vapaus käteen jää" julkaistiin helmikuussa 2013 ja se on samalla "8-pallo" -elokuvan tunnuskappale. Kappaleeseen on julkaistu myös Aku Louhimiehen ohjaama musiikkivideo.


title: Maailma on tehty meitä varten

text: Kolmas single "Maailma on tehty meitä varten" julkaistiin toukokuun lopussa 2013. Kappaleen video kuvattiin "Huuda!" -videon tapaan New Yorkissa. Kappale sijoittui sekä single että latauslistalle.


title: Maailma on tehty meitä varten

text: Albumilta julkaistiin vielä kaksi singleä: Neljäs single "Carpe Diem" julkaistiin lokakuun ensimmäisellä viikolla 2013 ja viides "Lähtövalmiina" alkuvuodesta 2014.


title: Sergei Auslender

text: Sergei Abramovitš Auslender (, 30. syyskuuta, toisten tietojen mukaan 7. lokakuuta 1886 Pietari – 11. joulukuuta 1937 Moskova) oli venäläinen kirjailija.


title: Sergei Auslender

text: Sergei Auslenderin isä oli syntyisin kauppiassuvusta ja hänen äitinsä, kirjailija Mihail Kuzminin sisar, oli aatelisperheestä. Auslender opiskeli Pietarin yliopiston historiallis-kielitieteellisessä tiedekunnassa, mutta ei suorittanut tutkintoa. Hänen ensimmäiset kertomuksensa ilmestyivät vuonna 1905.


title: Sergei Auslender

text: Vuodesta 1906 lähtien Auslender avusti symbolistien "Zolotoje runo" ja "Vesy" -lehtiä ja vuodesta 1909 "Apollonia". Häntä pidettiin yhtenä 1900-luvun alun venäläisen proosakirjallisuuden taitavimmista tyyliniekoista. Vuonna 1908 ilmestyi Italian renessanssin ja Ranskan vallankumouksen aikaan sijoittuva kertomuskokoelma "Zolotyje jabloki" (”Kultaiset omenat”) ja vuonna 1912 toinen, Venäjän historiaan sijoittuvien ja omaelämänkerrallisten kertomusten kokoelma "Rasskazy". Romaani "Posledni sputnik" (”Viimeinen matkakumppani”) kuvaa Moskovan ja Pietarin kirjallisuuspiirejä. 1920-luvulla Auslander kirjoitti nuorisolle tarkoitettuja historiallisia ja seikkailukertomuksia.


title: Sergei Auslender

text: Auslender menehtyi Stalinin vainoissa. Hänet pidätettiin lokakuussa 1937, tuomittiin kuolemaan vastavallankumouksellisesta kiihotuksesta syytettynä ja ammuttiin Butovon teloituspaikalla. Kirjailijan maine palautettiin vuonna 1956.


title: Norjalainen kettuloukku

text: Norjalainen kettuloukku on suurikokoinen ketun elävänä pyydystämiseen tarkoitettu loukku. Se on perinteisesti rakennettu 7-10 sentin läpimittaisista mänty- tai kuusiriuista, mutta nykyään käytetään myös sahalautaa tai vahvaa metalliverkkoa (supiverkko). Loukku on varustettu molemmista päistä sulkuluukuilla, jotka sulkeutuvat laukaisumekanismin välityksellä eläimen tarttuessa syöttinä olevaan haaskaan.


title: Norjalainen kettuloukku

text: Kettuloukku sijoitetaan tavallisesti metsäsaarekkeeseen, pellon reunalle, ladon läheisyyteen tai muuhun paikkaan, jossa ketun tiedetään oleskelevan tai käyttävän kulkureittinä. Loukkua pidetään mahdollisimman pitkään samassa paikassa, jotta ketut tottuvat sen hajuun. Loukkua voidaan käyttää osan vuotta ketun ruokintapaikkana pitämällä luukkuja avoimina, jolloin kettu tottuu käyttämään sitä säännöllisesti.


title: Norjalainen kettuloukku

text: Suomen metsästyslainsäädännön mukaan loukku on käytävä tarkistamassa vähintään kerran vuorokaudessa ja saalis otettava metsästäjän haltuun tai päästettävä vapaaksi.


title: Norjalainen kettuloukku

text: Norjalaisen kettuloukun kuvia ja mittatietoja


title: Marcin Burkhardt

text: Marcin Burkhardt (s. 25. syyskuuta 1983) on puolalainen jalkapalloilija pelipaikaltaan hyökkääjä. Hän edustaa tällä hetkellä azerbaidžanilaista Simurq PFC:tä. Hän on pelannut myös Ruotsissa IFK Norrköpingissä.


title: Polvi (täsmennyssivu)

text: Polvi voi tarkoittaa:


title: Ruotsin oikeusministeri

text: Ruotsin oikeusministeri on Ruotsin hallituksen ministeri. Hänet valitsee tehtävään pääministeri. Oikeusministeri vastaa asioista, jotka liittyvät terrorismin vastaiseen taisteluun, rikosasioihin, kansainväliseen oikeudelliseen yhteistyöhön, lainsäädäntöön, oikeuslaitokseen, EU:n oikeudellisiin ja kotimaisiin asioihin sekä EU:n avoimuuteen.


title: Ruotsin oikeusministeri

text: Oikeusministerin virka perustettiin Ruotsissa 9. kesäkuuta 1809 ja oli toinen valtioneuvoston kahdesta merkittävimmästä jäsenestä, toinen oli ulkoministeri. Varsinaisesti oikeusministerin tehtäviä hoiti siihen aikaan kuitenkin pikemminkin oikeuskansleri, joka oli hallituksen jäsen vuoteen 1840. Pisimpään on Ruotsissa oikeusministerinä ollut Herman Zetterberg, joka hoiti virkaa yhteensä 12 vuotta 52 päivää.


title: Ruotsin oikeusministeri

text: Ruotsin ministeriöuudistuksessa 1840 oikeuskansleri menetti paikkansa valtioneuvostossa. Silloin perustetiin oikeusministeriö, jonka päälliköksi tuli oikeusministeri.


title: Tekopohjavesi

text: Tekopohjavesi on pohjavettä, jota tehdään lisäämällä pohjavesiesiintymän luontaista antoisuutta imeyttämällä pohjavesiesiintymään käsittelemätöntä tai esikäsiteltyä pintavettä.


title: Tekopohjavesi

text: Tekopohjaveden muodostumista tapahtuu myös luontaisesti. Esimerkiksi Suomessa on useita järviä, joista vettä rantaimeytymisenä purkautuu pohjaveteen. Tästä esimerkkinä Muuratjärvi Muuramessa, joka Muuratharjun läpi purkaa vettä Päijänteeseen. Vaikka imeytymistä on tapahtunut tuhansia vuosia, harjussa oleva vesi on edelleen hyvälaatuista.


title: Tekopohjavesi

text: Käytännössä monilla pohjavesilaitoksilla on rantaimeytymistä. Tätä tapahtuu jossakin määrin aina, kun läheisen vesistön pinta on ylempänä kuin pohjaveden pinta kaivoalueella.


title: Tekopohjavesi

text: Tekopohjavettä joudutaan valmistamaan, jos luontaisen pohjaveden määrä ei ole riittävä. Tavoitteena on tuottaa riittävästi hyvälaatuista talousvettä yksinkertaisesti ja edullisesti ilman kemiallista käsittelyä.


title: Tekopohjavesi

text: Tekopohjaveden vaihtoehtona voi olla talousveden valmistus pintavesilaitoksella. Tekopohjaveden valmistuksen etuja pintavesilaitokseen verrattuna on luonnonmukainen puhdistuminen ilman kemikaaleja, tasainen vedenlaatu ja lämpötila sekä maakerrosten alla suojassa oleva raakavesivarasto.


title: Tekopohjavesi

text: Tekopohjavettä on käytetty talousvetenä jo 1800-luvulta lähtien mm. Englannissa, Ranskassa, Saksassa, Ruotsissa ja Yhdysvalloissa. Suomessa tekopohjaveden käyttö alkoi yleistyä 1970-luvulla.


title: Tekopohjavesi

text: Vuonna 2012 Suomessa on 24 tekopohjavesilaitosta (allasimeytys, sadetus tai kaivoimeytys). Lisäksi on laitoksia, joissa pääosa tuotevedestä on järvestä rantaimeytynyttä, esimerkiksi Kuopiossa


title: Tekopohjavesi

text: Tekopohjaveden valmistus käsittää seuraavat vaiheet:


title: Tekopohjavesi

text: Suurimmassa osassa laitoksista ei ole lainkaan esikäsittelyä. Esikäsittely on tarpeellinen, mikäli veden kiintoaine tukkii liian nopeasti imeytyksen tai hapen kuluminen pohjavedessä on liian suurta.


title: Tekopohjavesi

text: Levien kasvu imeytyksen pinnalla voi myös tukkia haitallisessa määrin imeytystä. Tämän estämiseksi voidaan joutua vesi käsittelemään kemiallisesti fosforipitoisuuden vähentämiseksi.


title: Tekopohjavesi

text: Mekaanisia esikäsittelymenetelmiä ovat hiekkasuodatus ja mikrosiivilöinti. Näistä hiekkasuodatus on kalliimpi, mutta myös huomattavasti tehokkaampi menetelmä. Nämä menetelmät vähentävät vedestä myös leviä, mutta eivät estä levien kasvamista imeytyksen pinnalla.


title: Tekopohjavesi

text: Kemiallisessa esikäsittelyssä vedestä poistetaan kiintoaineen ja levien lisäksi myös orgaanista ainesta. Käsittelyprosessi on vastaavanlainen kuin tavanomaisissa pintavesilaitoksissa. Saostuskemikaalina käytetään joko rauta- tai alumiinisuoloja.


title: Tekopohjavesi

text: Veden imeytysmenetelmiä maaperään ovat allasimeytys, sadetusimeytys ja kaivoimeytys. Allasimeytyksessä vesi imeytetään hiekkapohjaisessa altaassa, josta läpi kulkenut vesi purkautuu pohjaveteen. Sadetusimeytyksessä vesi johdetaan rei’itettyjä putkia pitkin maan pinnalle, mistä se imeytyy maaperään. Kaivoimeytyksessä vesi johdetaan siiviläputkikaivoon tai rengaskaivoon, josta se imeytyy maaperään.


title: Tekopohjavesi

text: Imeytys täytyy mitoittaa raakaveden laadun perusteella. Mitä korkeampi kiintoainepitoisuus vedessä, sitä pienempi tulee imeytyksen pintakuorman (virtaama allas-m kohti) olla.


title: Tekopohjavesi

text: Allasimeytyksessä tukkivan kiintoaineen kertymä ennen altaan puhdistusta on noin 1 kg kiintoainetta/m . Mitoitusperusteena usein on kaksi puhdistusta vuodessa. Imeytysaltaita vaihdetaan tarvittaessa ja tukkeutunut allas puhdistetaan kuorimalla pinnasta tukkeutunut kerros tai haraamalla pinta rikki. Sadetusimeytyksessä sadetuskenttää vaihdetaan ajoittain pintamaan imeytyskyvyn palauttamiseksi ja alueen kasvillisuuden palauttamiseksi.


title: Tekopohjavesi

text: Sadetusimeytys myös tukkeutuu liiasta kiintoaineesta. Tästä syystä sadetusimeytyksen paikkaa vaihdetaan määräajoin. Imeytyksen keskeytyksen jälkeen pintamaan imeytyskyky vähitellen palautuu. Mineraaliaines (jokien savi) voi tukkia pinnan pitkäksi aikaa.


title: Tekopohjavesi

text: Kaivoimeytys on mahdollinen ainoastaan veden kiintoainepitoisuuden ollessa hyvin pieni (luontaisesti tai hiekkasuodatuksen jälkeen).


title: Tekopohjavesi

text: Imeytyksen jälkeen vesi kulkee ensin vajovesivyöhykkeessä (imeytyksen ja pohjaveden pinnan välinen alue). Tässä vaiheessa veden kiintoainetta poistuu sekä myös pieni määrä humusyhdisteitä. Sadetusimeytyksen jälkeen veden orgaanisen aineen määrä voi olla jopa hieman korkeampi kuin imeytettävässä vedessä maanpinnalta liukenevien humusyhdisteiden takia. Vajovesivyöhykkeessä vesi ilmastuu. Vedestä poistuu myös bakteereita.


title: Tekopohjavesi

text: Merkittävimmät laatumuutokset tapahtuvat vasta, kun vesi on saavuttanut pohjaveden. Pohjavesivyöhykkeessä suurimmat muutokset tapahtuvat kulkeutumismatkan alkupäässä. Puhdistumisen kannalta veden viipymä on havaittu tärkeimmäksi tekijäksi (kuva, ).


title: Tekopohjavesi

text: Tavanomainen veden viipymä pohjavedessä on 1 – 2 kuukautta. TEMU-projektiin osallistuneilla vesilaitoksilla tekopohjaveden virtausnopeudet olivat n. 0,9 – 2,9 m/vrk.


title: Tekopohjavesi

text: Tekopohjavedessä raakaveden sinilevät ja bakteerit poistuvat hyvin tehokkaasti. Virukset poistuvat selvästi hitaammin. Kuitenkin virusten kaltaiset bakteriofaagit poistuivat 19 vrk viipymällä hyvin tehokkaasti (poistuma yli 99,99999 %).


title: Tekopohjavesi

text: Humusaineet poistuvat osin hajoamalla biologisesti, osin pidättymällä maaperään. Tavallisesti biologisen hajoamisen osuus on 30 – 50 % (riippuu humusaineen laadusta). Biologisessa hajoamisessa humusaineet hajoavat hiilidioksidiksi kuluttaen vedestä happea ja tuottaen veteen hiilidioksidia.


title: Tekopohjavesi

text: Maaperästä pumpattavan tekopohjaveden laatuun vaikuttaa imeytykseen pumpatun veden laadun lisäksi maaperä (esim. kalkkipitoisuus), biologiset prosessit (hapen kuluminen, hiilidioksidin muodostuminen) sekä luontaisen pohjaveden laatu. Asianmukaisesti toteutettu tekopohjavesi (riittävä viipymä) tuottaa hygieenisesti erittäin hyvälaatuista vettä, jossa ei ole pintavedestä peräisin olevia haju- ja makuongelmia. Tekopohjavesi pitää desinfioida ennen vedenkäyttäjille johtamista UV-desinfioinnilla tai kloorauksella.


title: Tekopohjavesi

text: Tavallisesti tekopohjavedet kuten yleensäkin suomalaiset pohjavedet ovat happamia, mistä syystä useimmiten tarvitaan veden alkalointi (pH:n nosto, ks. vedenkäsittely). Tämä voidaan tehdä mm. kalkkikivisuodatuksella.


title: Tekopohjavesi

text: Tampereen seudulla on Roineesta lähteväksi suunnitellusta tekopohjavedestä huomautettu, että se on sittenkin pintavettä. Varsinais-Suomen Virttaankankaan luonnollisen pohjaveden on pelätty saastuvan ja koko alueen muuttuvan kosteaksi tekopohjavesihankkeen myötä. Hankkeen hintaa on myös arveltu korkeaksi, kun imeytysaltaita ja muuta tekniikkaa tarvitaan runsaasti. Vedessä on todettu myös arseenia. Åbo Akademin ympäristöteknologian dosentti Jarl Ahlbeck arvioi, että kemiallisesti puhdistettu pintavesi on käyttöön tulevana samanarvoista kuin tekopohjavesi. Tekopohjavettä on samasta syystä pidetty myös pelkästään imagokysymyksenä.


title: Edvard Bacher

text: Carl Edvard Bacher (16. lokakuuta 1875 Helsinki – 22. maaliskuuta 1961 Helsinki) oli suomalainen ampuja.


title: Edvard Bacher

text: Bacher osallistui vuoden 1912 Tukholman olympialaisissa trapammuntaan. Henkilökohtaisessa kilpailussa hän oli 47. ja joukkuekilpailussa hänen edustamansa Suomi oli viides.


title: Liisa Rope

text: Liisa Valborg Rope (oik. Rope-Jokio; 1. toukokuuta 1916 – marraskuu 1963) oli suomalainen oopperalaulaja (mezzosopraano). Hän työskenteli Suomen kansallisoopperassa vuosina 1948–1962.


title: Liisa Rope

text: Hän teki 13 oopperaroolia, muun muassa Georges Bizet’n "Carmenin" pääroolin. Ropen repertuaariin kuului myös karjalaisia kansanlauluja, ja hän esiintyi usein maaseudulla laulaen suomalaisia kansanlauluja. Liisa Rope kuoli auto-onnettomuudessa marraskuussa 1963.


title: Liisa Rope

text: Vuonna 1952 hän esiintyi muiden oopperan silloisten solistien kanssa elokuvassa Kipparikvartetti.


title: Liisa Rope

text: Liisa Rope oli Artturi Ropen veljentytär.


title: Keijo Kervinen

text: Keijo Kervinen on suomalainen sarjakuvapiirtäjä.


title: Malin Biller

text: Malin Biller (s. 1979) on ruotsalainen sarjakuvapiirtäjä.


title: Vesihuoltoverkosto

text: Vesihuoltoverkosto koostuu talousveden johtamisesta vesijohtoverkostossa kuluttajille ja likaisen veden johtamisesta jätevesiverkostossa jätevedenpuhdistamolle sekä huleveden (sade- ja sulamisvedet) johtamisesta hulevesiviemäriverkostossa vesistöön.


title: Vesihuoltoverkosto

text: Vesijohtoverkosto koostuu vesijohdoista laitteineen, paineenkorotuspumppaamoista ja vesitorneista. Vesi pumpataan verkostoon yhdestä tai useammasta vesilaitoksesta. Vesijohtoverkosto sijaitsee maan alla, jossa se on suojassa jäätymiseltä ja vesi säilyy viileänä. Vesijohtoverkosto on vedenjakelun ylivoimaisesti kallein osa ja se tarvitsee jatkuvaa uusimista. Suomen vesilaitoksilla on yhteensä noin 100 000 km vesijohtoa.


title: Vesihuoltoverkosto

text: Ensimmäiset vesijohtoputket valmistettiin puusta poraamalla puun runkoon reikä. Vanhimmat vesilaitoksilla edelleen käytössä olevat putket ovat valurautaa. 1970-luvun alussa alettiin käyttää pallografiittivalurautaisia (SG-valurauta), bitumipinnoitettuja putkia. Myös bitumilla pinnoitettuja teräsputkia ja asbestisementtiputkia on käytetty. Nykyään uudet SG-valurautaputket pinnoitetaan sisältä sementillä. Uudet vesijohdot ovat useimmiten muovia.


title: Vesihuoltoverkosto

text: Verkostossa oleva ylipaine estää maaperässä olevien mikrobien tunkeutumisen vesijohtoveteen. Kuitenkin verkoston likaantumistapauksia tapahtuu. Näissä syynä on ollut verkostotyöt, putkirikot tai veden likaantuminen vesitorneissa. Verkoston kuntoa seurataan vuotovesien määrällä ja vedenlaadun muutoksilla.


title: Vesihuoltoverkosto

text: Vaikka vesijohtovesi on hyvin puhdasta, siitä ja verkoston korroosiotuotteita muodostuu vähitellen saostumia verkostoon. Saostumat voivat lähteä liikkeelle poikkeuksellisissa virtausolosuhteissa, esimerkiksi putkirikkotapauksissa. Tällöin vesi samentuu. Samentumat ovat tavallisesti ruskehtavia (rauta) tai joskus jopa lähes mustia (mangaani).


title: Vesihuoltoverkosto

text: Vanhoja vesijohtoverkostoja voidaan saneerata vaihtamalla putket tai pinnoittamalla ne sisäpuolelta sementtilaastilla.


title: Vesihuoltoverkosto

text: Vesijohtoverkostosta vesi johdetaan kiinteistöjen sisäisiin putkiin. Vanhimmat näistä ovat terästä. Uudemmat ovat joko muovia tai kuparia.


title: Vesihuoltoverkosto

text: Asutuksen ja teollisuuden jätevedet johdetaan jätevesivesiverkoston kautta jätevedenpuhdistamolle. Verkosto koostuu viemäriputkien lisäksi tarkastuskaivoista ja pumppaamoista. Asutusalueen jätevedet johdetaan tavallisesti viettoviemärissä (paineettomassa viemärissä) pumppaamolle asti. Pumppaamossa vesi nostetaan tavallisesti korkeammalla olevaan putkeen, josta se voi jatkaa viettoviemärissä eteenpäin.


title: Vesihuoltoverkosto

text: Tavallisesti sadevedet johdetaan omaan sadevesiputkeen ja jätevedet omaansa. Tällaista järjestelmää kutsutaan erillisviemäröinniksi. Vanhoilla asuinalueilla saattaa vielä olla sekaviemäreitä (sadevedet ja jätevedet samaan viemäriin). Erillisviemäröinnillä jätevesienkäsittelyyn tuleva vuotovesimäärä saadaan minimoiduksi.


title: Vesihuoltoverkosto

text: Jätevesipumppaamoista saattaa tulla ympäristöön haittaavaa hajua. Hajun haitallisuuteen vaikuttavat mm. pumppaamorakenteet, jätevesimäärä ja jäteveden laatu. Hajua voidaan vähentää mm. hallitulla ilmanvaihdolla tai pahemmissa hajuongelmissa poistoilman tai jäteveden käsittelyllä.


title: Vesihuoltoverkosto

text: Haja-asutusalueilla on jonkun verran käytössä kiinteistökohtaisia paineviemärijärjestelmiä. Niissä jokaisessa kiinteistössä on oma jätevesipumppu, mikä pumppaa jätevettä täynnä olevaan viemäriin. Jäteveden viipymä näissä viemäreissä on tavanomaista pidempi. Tästä syystä tällaisen viemärin purkukohdassa hajuhaitat ovat yleisiä.


title: Vesihuoltoverkosto

text: Vanhimmat viemärit ovat betonia, mitä myös edelleen käytetään. Tavallisin viemärimateriaali on muovi.


title: Marko Herajärvi

text: Marko Herajärvi (s. 17. heinäkuuta 1983 Tornio) on suomalainen jääpallomaalivahti. Hän edustaa Venäjän Superliigassa pelaavaa Sibselmašia.


title: Marko Herajärvi

text: Marko Herajärvi on pelannut urallaan Suomen Bandyliigaa seitsemän kautta Tornion Palloveikoissa, neljä kautta Ruotsin Elitserienissä Bollnäsin, HT Bandyn ja Tillbergan riveissä ja kolme kautta Venäjän Superliigaa Sajany-Hakasijan ja Sibselmašin joukkueissa.


title: Marko Herajärvi

text: Herajärvi on pelannut kolmet MM-kisat ja kahdesti hänet on valittu turnauksen parhaaksi maalivahdiksi. Herajärvi oli myös Suomen ykkösmaalivahti vuoden 2013 maailmanmestaruuskilpailuissa.


title: Koko kuva

text: Koko kuva on suomalaisen laulajan Irinan kappale ja ensimmäinen single hänen viidenneltä studioalbumiltaan "Askeleita".


title: Koko kuva

text: Singlelle on myös Helsingin keskustassa Kiasman edustalla kuvattu musiikkivideo, joka julkaistiin 7. tammikuuta 2013. Videon ohjasi Ville Juurikkala.


title: Koko kuva

text: ”Koko kuva” -singlen julkaisun myötä Irina vahvisti aloittavansa maaliskuussa 2013 lähes kahden kuukauden pituisen kiertueen, joka sai jatkoa saman vuoden kesällä.


title: Shakkiolympialaiset 2012

text: 40. shakkiolympialaiset käytiin 27. elokuuta – 10. syyskuuta 2012 Istanbulissa, Turkissa. Yleiseen sarjaan osallistui 157 joukkuetta ja naisten sarjaan 127 joukkuetta.


title: Shakkiolympialaiset 2012

text: Yleisessä sarjassa kultaa sai Armenian joukkue. Hopeaa sai Venäjä ja pronssia Ukraina. Naisten sarjassa kultaa sai Venäjä, hopeaa Kiina ja pronssia Ukraina. Suomen joukkue sijoittui yleisessä sarjassa sijalle 74.


title: Nils Wickström

text: Nils Victor Wickström (15. maaliskuuta 1883 – 1940) oli ruotsalainen upseeri ja voimistelutirehtööri.


title: Nils Wickström

text: Hän oli luutnanttina Gotlannin jalkaväkirykmentissä, ja opiskeli sairasvoimistelijaksi Gymnastiska centralinstitutetissä (GCI) Tukholmassa. Balkanin sodan aikana hän oli tarkastajana. Kun Suomen sisällissota puhkesi hän liittyi Ruotsalaiseen prikaatiin, jossa hän oli 1. komppanian päällikkönä. Hän osallistui muun muassa Tampereen taisteluihin. Suurten taistelujen jälkeen hän toimi 3. komppanian päällikkönä.


title: Nils Wickström

text: Sotakokemuksistaan hän kirjoitti kirjan.


title: Askeleita

text: Askeleita on suomalaislaulaja Irinan 22. helmikuuta 2013 julkaistu viides studioalbumi. Albumi nousi ensimmäisellä listaviikollaan Suomen virallisen albumilistan neljänneksi. Albumi on myynyt kultaa yli 10 000 kappaleen myynnillään.


title: Askeleita

text: Albumin ensimmäinen single ”Koko kuva” julkaistiin 23. marraskuuta 2012. Kappaleeseen julkaistiin tammikuussa 2013 Ville Juurikkalan ohjaama musiikkivideo. Kappale menestyi radiosoitossa hyvin, sillä se nousi parhaimmillaan toiseksi soitetuimmaksi radiokappaleeksi. Albumin julkaisupäivänä siltä julkaistiin toinen single ”Jotain suurempaa”, jonka parhaaksi radiolistasijoitukseksi jäi 8. sija.


title: Miki Liukkonen

text: Miki Liukkonen (s. 8. heinäkuuta 1989 Oulu) on suomalainen kirjailija, runoilija ja muusikko.


title: Miki Liukkonen

text: Vuonna 2009 Liukkonen voitti J. H. Erkon kirjoituskilpailun. Hänen esikoiskokoelmansa "Valkoisia runoja" ilmestyi vuonna 2011 ja toinen kokoelma "Elisabet" vuonna 2012. Vuonna 2013 ilmestyi Liukkosen esikoisromaani "Lapset auringon alla", joka oli Runeberg-palkintoehdokkaana. Hän on myös kirjoittanut monologinäytelmän "Tornado", joka sai ensiesityksensä Oulun juhlaviikoilla 2014. Kirjoittamisen lisäksi Liukkonen soittaa kitaraa vaihtoehtorock-yhtyeessä The Scenes.


title: Miki Liukkonen

text: Vuonna 2012 Oulun kirjailijaseura ja Oulun läänin taidetoimikunta myönsivät Liukkoselle Nuori Pakkala -kirjallisuuspalkinnon.


title: Miki Liukkonen

text: Liukkonen on asunut koko ikänsä Oulussa. Lapsuutensa hän vietti Saarelan omakotialueella. Yläasteen hän kävi Myllytullin kuvaamataitoluokalla ja on kertonut aikoneensa alun perin kuvataiteilijaksi. Liukkonen kirjoitti ylioppilaaksi Madetojan musiikkilukiosta vuonna 2009. Lukiosta valmistumisen jälkeen hän on elänyt vapaana kirjailijana.


title: Miki Liukkonen

text: Liukkosen esikoisteos "Valkoisia runoja" ilmestyi vuonna 2011 WSOY:n kustantamana. Kokoelma sai hyvän vastaanoton ja oli Helsingin Sanomien kirjallisuuspalkintoehdokkaana. Liukkosen toinen runokokoelma "Elisabet" ilmestyi 2012. Kokoelman nimeä kantavan runon Liukkonen kirjoitti syöpään kuolleelle äidilleen. Vuonna 2015 ilmestyi Liukkosen kolmas runokokoelma, "Raivon historia". Hän on ollut myös mukana useissa runoantologioissa.


title: Miki Liukkonen

text: Vuonna 2013 ilmestyi Liukkosen esikoisromaani "Lapset auringon alla". Teos oli Runeberg-palkintoehdokkaana. Kirja on paitsi kertomus isästä ja pojasta, myös keltaisesta väristä, pyramidien purkamisesta, uskonnollisista lahkoista sekä jazzista.


title: Malaja Kokšaga

text: Malaja Kokšaga (, ) on Volgan sivujoki Venäjän Marin tasavallassa. Joki virtaa tasavallan pääkaupunki Joškar-Olan kautta.


title: Malaja Kokšaga

text: Joki saa alkunsa Marin tasavallan pohjoisrajan tuntumasta Šuran kylän alueelta. Malaja Kokšagan pituus on 194 kilometriä ja sen valuma-alue on 5160 km² suuruinen.


title: Jabaran kalmisto

text: Jabaran kalmisto (tai Jäbara) () sijaitsee Virossa Jabaran lähellä noin 3 kilometriä Purtsen suulta itään noin 1,5 kilometriä rannasta. Kalmistoalue koostuu yhdeksästä pienemmästä kalmistosta. Kalmistot sijaitsevat peltoaukealla moreeniselänteellä, jota kutsutaan nimellä "Kärrismägi", 300 metriä pitkänä hautarivistönä. Näistä kauempana on erillinen kalmisto A. Hautaukset on ajoitettu vanhemmalta rautakaudelta aina kansainvaellusajalle eli 500 eaa. − 500 jaa.


title: Jabaran kalmisto

text: Kalmistossa käytettiin erilaisia hautaustapoja, joita kutsutaan kivikirstu- ja tarhahautaukseksi. Hautoihin tehtiin sekä ruumis- että polttohautauksia. Ruumishautaus oli vallitseva tapa 0−200 jaa., mutta ennenkin käytettyä polttohautausta alettiin käyttää useimmin 200−400 jaa. 300-luvulla pronssiesineet saattoivat sulaa polton seurauksena, mutta sitten 400-luvulla palattiin taas ruumishautaamiseen takaisin.


title: Jabaran kalmisto

text: Kalmistoa tutkittiin vuosina 1925−26 ja 1933−34. Se on suurin Virossa tutkittu vanhemman rautakauden kivikalmistoryhmä.


title: Jabaran kalmisto

text: Kaivauksissa löydettiin haudoista runsaasti esineistöä. Suuren löytöryhmän muodostavat korut ja työkalut. Koruja olivat muun muassa soljet, sormukset, rannerenkaat ja helmet. Monet kurutyypit ovat Virossa olleet harvinaisuuksia ja siten tuontitavaraa. Eräästä haudasta löytyi rautakampa.


title: Jabaran kalmisto

text: Kalmisto A on kivikirstuhautaus, jossa laakakiviä on ladottu ympyräksi, jonka halkaisija on 8−9 metriä ja korkeus 75 senttimetriä. Se sijaitsee muista haudoista erillään hieman kauempana ja edustaa vanhempaa hautaustraditiota. Keskellä ympyrää oli neljästä laatasta muodostettu kirstu. Päälimmäisessä 20−30 senttimetrin kivikerroksesta löydettiin kivien sekaan kylvettyjä palaneen luunpalasia. Haudasta on peräisin Viron vanhimmat rautaesineet.(A) Hauta ajoitetaan esineiden perusteella esiroomalaisen rautakauden alkuun. Hautaan on haudattu kahdesti. Kirsutussa palamattomia luita. Sen vieressä toinen huonostisäilynyt arkku, jossa oli ruumishauta. Kaakkoisosassa vielä kaksi arkkua, josta toisesta löytyi kaulakoru, rautainen pitkä puukko, pieni veitsi ja pronssinen rannekoru. Muualta kirstun ympäriltä löytyi vielä 8 muuta hautaa alemman kerroksen päältä.


title: Jabaran kalmisto

text: Kalmisto B on tarhakalmisto, jonka ulkomitat ovat 43 metriä pitkä ja 17−18 metriä leveä. Tarhojen kivimuurit oli rakennettu kalkkikivistä ja vähintään 8 tarhaa oli ryhmitetty yhteen pitkään riviin. Tarharivin suuntaus oli lounais-koillis-suuntainen. Maahan oli haudattu sekä palamattomia että poltettuja luita sekaisin niin, ettei yksittäisiä hautoja pystynyt erottamaan. Eteläpuolisten tarhojen I−III löydöt olivat samanlaisia kuin C-kalmistossakin: vaateneuloja, rannerenkaita ja sormuksia. Vaikutti siltä, että tarha V oli ensimmäinen paikalle rakennettu hautaus. Muut tarhat rakennettiin myöhemmin tämän tarhan kummallekin puolelle. Tarhojen IV−VI hauta-antimet olivat erilaisia: ohimosoljet, lasihelmiä, massiivisia käsikoruja ja muita 200-luvulle tyypillisiä koruja. Loput tarhat sisälsivät edellisten hautojen koruja, mutta näissä olivat mukana myös 300-luvun jousisolkia.


title: Jabaran kalmisto

text: Esinelöytöjen valossa tarhat I−III tehtiin 100-luvulla, tarhat IV−VI 200-luvulla ja VII ja VIII 200−300-luvulla. 100-luvulla oli ruumishautaus vallitseva tapa, mutta rinnakkainen polttohautaus yleistyi myöhemmin 200–300-luvulla vallitsevaksi tavaksi.


title: Jabaran kalmisto

text: Kalmisto C on tutkittu 1927 ja se oli 43 metriä pitkä ja 15 metriä leveä. Kalmiston korkeus kohosi 1,6 metrin korkeuteen. Kalmiston eteläosassa oli kaksi kirstua ruumiahautoineen. Viereisessä jälkihautauksessa oli vainajalla ollut vanhempaan roomalaiseen rautaikaan, tai sitä edeltävään aikaan, kuuluva rannekoru. Kalmiston C rakenteissa on joitakin tarhakalmiston piirteitä, vaikka siinä onkin löydetty kivikirstuja.


title: Jabaran kalmisto

text: Kalmiston C keski ja itä-osissa oli alun perin viidestä ryhmästä koostuva tarhakalmisto. Eri tarhoista löyti tasaisesti eri puolille jakaantuneina 25 eri esinetyyppiä, jotka ajoitettiin 100-luvulle.


title: Jabaran kalmisto

text: Kalmisto E oli poikkeavasti pyöreä tarhakalmisto, jossa oli vain yksi suorakulmainen tarha. Kalmiston halkaisija oli 9−10 metriä ja se oli 75 senttimetriä korkea. Hautoihin oli tehty sekä ruumis- että polttohautauksia ja esineet ajoitettiin 500 eaa. − 500 jaa.


title: Runar Hernberg

text: Runar Eskil Alarik Hernberg (12. kesäkuuta 1908 Helsinki – 15. helmikuuta 1990 Helsinki) oli suomalainen yritysjohtaja, Villayhtymän pääjohtaja, koulutukseltaan diplomi-insinööri.


title: Runar Hernberg

text: Hernberg valmistui diplomi-insinööriksi vuonna 1932 ja meni seuraavana vuonna töihin Rosenlewin Porin konepajalle, jonka myyntipäällikkönä hän toimi 1938–1943. Sen jälken hän oli 1943–1944 Lönnström-yhtymän ja 1944–1947 Lokomon apulaistoimitusjohtaja sekä 1947–1951 Wärtsilä-yhtymän apulaispääjohtaja. Hernberg oli Porin Puuvillan toimitusjohtajana 1951–1959 ja Villayhtymän pääjohtajana 1959–1969.


title: Runar Hernberg

text: Hänen veljensä oli Suomen Sokeri Oy:n pääjohtaja Gunnar Hernberg.


title: Runar Hernberg

text: Hernberg oli presidentin valitsijamies vuoden 1956 vaaleissa ja Porin kaupunginvaltuutettu vuosina 1954–1956. Hän oli opiskellut musiikin teoriaa ja kirjoitti musiikkiarvosteluja "Porin Sanomiin" ja "Tammerfors Aftonbladiin".


title: Jerry Jones

text: Jerral Wayne "Jerry" Jones Sr. (s. 13. lokakuuta 1942 Los Angeles, Kalifornia) on yhdysvaltalainen liikemies ja NFL-seura Dallas Cowboysin omistaja.


title: Jerry Jones

text: Jones kasvoi Arkansasissa ja opiskeli Arkansas'n yliopistossa. Hän oli voittamassa amerikkalaisen jalkapallon yliopistomestaruutta vuonna 1964. Jones pelasi hyökkäyksen linjassa ja hänen joukkuekaverina oli mm. Jimmy Johnson. Jones aloitti työuransa isänsä vakuutusyhtiössä, mutta siirtyi pian öljy- ja kaasubisnekseen. Hänen yrityksensä Jones Oil and Land Lease oli erittäin menestyksekäs.


title: Jerry Jones

text: Vuonna 1989 Jones hankki omistukseensa Dallas Cowboysin NFL-seuran 140 miljoonan dollarin kauppahintaan. Jones aloitti välittömästi seuran voimakkaan uudistamisen. Valmentaja Tom Landry ja pitkäaikainen toimitusjohtaja Tex Schramm saivat lähteä. Valmentajaksi tuli Jonesin opiskelukaveri Jimmy Johnson. Jonesin terävät bisnesvaistot ja Johnsonin erinomainen valmennus ja pelaajapolitiikka saivat Cowboysin kurssin käännettyä. Kaudella 1992 joukkue eteni Super Bowliin ja kaatoi loppuottelussa Buffalo Billsin. Tämä toistui seuraavana vuonna. Toisen mestaruuden jälkeen ristiriidat Jonesin ja valmentaja Johnsonin välillä kävivät ylitsepääsemättömiksi, joka johti Johnsonin eroon. Cowboys voitti mestaruuden Barry Switzerin johdolla kauden 1995 päätteeksi, mutta sen jälkeen joukkuen menestys on ollut heikompaa.


title: Jerry Jones

text: Jonesin titteli Cowboysissa on omistaja/presidentti/toimitusjohtaja. Hän on tiiviisti mukana päättämässä joukkueen pelaajapolitiikasta. Tätä on kritisoitu, sillä yleensä omistajat luottavat palkattuihin asiantuntijoihin ja valmentajiin, kun joukkuetta kootaan. Jonesin johdolla Dallas Cowboysista on tullut on NFL:n arvokkain seura, vaikka menestysvuosista on aikaa. Vuonna 2010 seuralle valmistui uusi kotiareena, 1,2 miljardia dollaria maksanut Cowboys Stadium.


title: Jerry Jones

text: Jerry Jonesilla ja hänen vaimollaan Genellä on kolme lasta, jotka kaikki työskentelevät Dallas Cowboysin organisaatiossa. Jonesilla on yhdeksän lastenlasta.


title: Ilkka Kaikkonen

text: Ilkka "Luumu" Kaikkonen on suomalainen kitaristi. Hän on 1970-luvun lopulta lähtien soittanut muun muassa Tuomari Nurmion, Remun, Kari Tapion ja Maukka Perusjätkän yhtyeissä. Lisäksi Kaikkonen on soittanut yhdellä legendaarisen punk-yhtye Briardin singlellä vuonna 1979.


title: Ilkka Kaikkonen

text: Ilkka Kaikkonen on myös esiintynyt muusikon rooleissa elokuvissa "Iskelmäprinssi" ja "Vares – Kaidan tien kulkijat".


title: Levoton tyttö

text: "Levoton tyttö" on suomalaisen laulaja-lauluntekijä Anssi Kelan kappale, joka julkaistiin singlenä 1. helmikuuta 2013. Kappale on ensimmäinen singlejulkaisu Kelan viidenneltä sooloalbumilta "Anssi Kela".


title: Levoton tyttö

text: ”Levoton tyttö” sai alkunsa kesällä 2012; Kela oli hankkinut Pro Tools -äänitysohjelman ja halusi harjoitella sen käyttöä. Hän päätti aloittaa ”Levoton tyttö” -kappaleesta, koska ei uskonut siitä ”tulevan missään tapauksessa sinkkua”. ”Levoton tyttö” rakentuu funk-vaikutteisen bassokuvion ympärille, ja kertosäkeissä kuuluu vaikutteita AOR-musiikista. Kela halusi tehdä kappaleen, jossa olisi samanlainen ”menevä poljento” kuin Janelle Monáen ”Tightrope”-kappaleessa. Sanoitukset käsittelevät parisuhdetta, jossa ”toinen haluaisi sitoutua ja toinen ei”. Idean Kela sai ystävältään, joka sanoi hänelle: ”tee kappale, joka kertoo levottomasta tytöstä”. Kela päätti kehittää kappaleen levottomasta tytöstä hahmon, joka ”tietää kaikkea turhaa dataa ja viljelee knoppitietoa” nähtyään vuosia aiemmin lehtijutun otsikolla ”Kauriit nuolee öisin autoja”.


title: Levoton tyttö

text: Kappaleesta muodostui Kelan comeback-kappale usean vuoden hiljaiselon jälkeen. Kappaleen ensiesitys tapahtui Uuden Musiikin Kilpailun suorassa lähetyksessä 17. tammikuuta 2013. Kela on myöhemmin kertonut: ”Kun menin takahuoneeseen kävin tarkistamassa kännykän, että miten biisi oli otettu vastaan. Esityksestä oli 15 minuuttia, mutta kun avasin kännykän ja katsoin somen reaktiota, tiesin, että urani oli pelastettu.” ”Levoton tyttö” nousi parhaimmillaan Suomen singlelistan sijalle seitsemän ja latauslistan sijalle kaksi. Kappale kapusi myös radisoittolistan kärkeen, ja siitä tuli lopulta vuoden 2013 soitetuin kappale, kun mukaan luetaan radiosoitot, TV-esitykset ja live-esiintymiset. Kappaletta kuultiin yhteensä vuoden aikana yli 6600 kertaa.


title: Levoton tyttö

text: Kappaleeseen kuvattiin myös musiikkivideo, jonka Kela ohjasi itse.


title: Kromyylikloridi

text: Kromyylikloridi (CrOCl) on epäorgaaninen molekyyliyhdiste. Kromyylikloridia käytetään pääasiassa hapettimena.


title: Kromyylikloridi

text: Huoneenlämpötilassa kromyylikloridi on tummanpunaista nestettä. Se liukenee orgaanisiin liuottimiin, mutta reagoi veden kanssa muodostaen kromihappoa ja suolahappoa. Auringon valo hajottaa yhdisteen kromidioksidiksi ja muiksi kromin oksideiksi. Kromyylikloridi on hyvin vahva hapetin ja helposti pelkistyvät yhdisteet voivat reagoida sen kansa hyvinkin voimakkaasti.


title: Kromyylikloridi

text: Kromyylikloridia voidaan valmistaa kromihapon tai kromitrioksidin ja väkevän suolahappoliuoksen välisellä reaktiolla. Reaktiossa käytetään rikkihappoa sitomaan vapautuvaa vettä. Toinen tapa valmistaa yhdistettä on kaliumkromaatin tai kaliumdikromaatin ja kloridisuolan, esimerkiksi natriumkloridin, välinen reaktio väkevän rikkihapon läsnä ollessa. Tätä reaktiota voidaan käyttää myös kloridi-ionien osoittamiseen. Näissä reaktiossa muodostuva kromyylikloridi puhdistetaan tislaamalla.


title: Kromyylikloridi

text: Kromyylikloridia käytetään orgaanisessa synteesissä hapettimena. Se kykenee muun muassa hapettamaan alkoholit aldehydeiksi tai ketoneiksi ja niin kutsutussa Étard-reaktiossa kromyylikloridi hapettaa aromaattiseen yhdisteeseen liittyneet hiiliketjut karbonyyliyhdisteeksi. Yhdistettä voidaan käyttää myös nahan ja tekstiilien käsittelyssä.


title: Kromyylikloridi

text: Kromyylikloridi on myrkyllinen ja ärsyttävä yhdiste. Se ärsyttää ihoa, silmiä ja hengitysteitä joutuessaan kosketuksiin niiden kanssa. Se voi aiheuttaa myös syövytysvammoja. Muiden kuudenarvoisten kromiyhdisteiden tavoin kromyylikloridi on todennäköisesti karsinogeeninen.


title: Kirjapaino Kursiivin tuhopoltto

text: Kirjapaino Kursiivin tuhopoltto oli aamuyöllä 26. marraskuuta 1977 tapahtunut tihutyö, jossa tuhottiin SKP:n niin sanotun taistolaisen siiven äänenkannattajaa Tiedonantajaa painanut Kirjapaino Kursiivi Helsingin Lauttasaaressa. Muita kirjapainossa painettuja lehtiä olivat Enhet ja Pioneeritoveri.


title: Kirjapaino Kursiivin tuhopoltto

text: Kirjapainosta löydettiin myös sinne sijoitettu omatekoinen pommi, joka ei kuitenkaan ollut ehtinyt räjähtää. Lisäksi rakennuksen ulkoseiniä oli töhritty hakaristein. Poliisi vangitsi palon sytyttämisestä epäillyn miehen 9. joulukuuta. Vasemmisto vaati tapauksen vuoksi valtiovallalta toimia äärioikeistoa vastaan. Tapaus ja sen oikeuskäsittely herättivät huomiota myös ulkomailla. Jutussa tuomittiin muun muassa uusnatsina tunnettu Pekka Siitoin ja hänen kannattajiaan.


title: Ernst Gustav von Hertzen

text: Ernst Gustav von Hertzen (8. tammikuuta 1765 Lapinjärvi – 19. joulukuuta 1834 Ruotsinpyhtää) oli suomalainen eversti ja Suomen sodan sankari.


title: Ernst Gustav von Hertzen

text: Von Hertzenin vanhemmat olivat vääpeli Hans Ernst von Hertzen ja Anna Sofia Nessén. Hän aloitti sotilasuransa 14-vuotiaana Kyminkartanon pataljoonassa jossa hänen isänsä oli vääpelinä. Von Hertzen osallistui sotaan ollen mukana Kaipiaisten ja Keltin taisteluissa. Hänestä tuli luutnantti 1790, Uudenmaan jääkäripataljoonan kapteeni 1796 ja saman pataljoonan majuri 1802. Von Herzen osallistui pataljoonansa mukana Pommerin sotaan 1807 ja haavoittui siellä.


title: Ernst Gustav von Hertzen

text: Suomen sodan aikana von Hertzen toimi Uudenmaan jääkäripataljoonan komentajana ja hän onnistui saamaan Siikajoen taistelun kääntymään ruotsalaisille voitokkaaksi. Von Hertzen oli mukana myös Ruonan, Salmin ja Oravaisten taisteluissa ja hänet ylennettiin everstiluutnantiksi 1809. Hän palasi Suomeen Kainuun sopimuksen jälkeen ja erosi palveluksesta vuonna 1810. Eron yhteydessä von Hertzen ylennettiin everstiksi. Hän kieltäytyi vuonna 1812 tarjotusta upseerinvakanssista kun Venäjän keisari Aleksanteri I perusti uusia suomalaisia joukko-osastoja.


title: Ernst Gustav von Hertzen

text: Von Hertzen mainitaan J. L. Runebergin Vänrikki Stoolin tarinoiden Sotamarsalkka-runossa ja Adlercreutz-runossa.


title: Ernst Gustav von Hertzen

text: Von Hertzen vietti luppuelämänsä upseerivirkatalossaan Kungsbölen kapteeninpuustellissa Ruotsinpyhtäällä. Hänet on haudattu Loviisan Kuninkaankylässä sijaitsevalle hautausmaalle. Haudalla on uusmaalaisten ylioppilaiden 1886 pystyttämä muistomerkki.


title: Kainuun sopimus

text: Kainuun sopimus eli Kainuun aselepo tarkoittaa Suomen sotaan liittyvää kenraalimajuri Hans H. Gripenbergin antautumista joukkoineen Säivin kylässä Ruotsin Kainuussa (Kalix) 25.3.1809


title: Kainuun sopimus

text: Venäläiset olivat sanoneet aselevon irti, vaikka Gripenberg oli toivonut sille jatkoa. Gripenberg vetäytyi Kalixin suuntaan, sairaat jätettiin Tornioon. Armeijan rippeet antautuivat, kun tiedossa oli venäläisten hyökkäykset Ahvenanmaalle ja Uumajaan sekä Tukholman vallankaappaus.


title: Säivi

text: Säivi () on pientaajama ja paikkakunta Haaparannan kunnassa Pohjois-Ruotsissa. Alue kuuluu Norrbottenin lääniin ja Norrbottenin maakuntaan. Vuoden 2010 lopussa Säivin pientaajamassa oli 93 asukasta. Säivi sijaitsee Perämeren pohjoisrannalla Haaparannan kunnan länsiosassa lähellä Kainuun kunnan rajaa. Säivin pohjoispuolitse kulkee E4-tie.


title: Säivi

text: Nimi "Säivi" juontuu saamen kielen sanasta "sävva" joka tarkoittaa "merta" tai "suurta järveä". Sana on sittemmin suomalaistunut ja osittain mukautunut myös ruotsiin siten että siihen on lisätty loppuun "s".


title: Säivi

text: Suomen sodan (1808–1809) aikana kylä koki kovia, kun venäläiset rosvojoukot ryöväsivät ja veivät mennessään kaiken mahdollisen. Saatuaan väärää tietoa, että toinen venäläinen armeija olisi marssinut jäitse valtaamaan Uumajan ruotsalainen kenraalimajuri Hans Henrik Gripenberg antautui Säivissä 25. maaliskuuta 1809 Venäjän armeijalle, jota johti kenraali, kreivi Šuvalov.


title: Denton

text: Denton voi tarkoittaa seuraavia:


title: NordicBet

text: NordicBet on online-pelisivusto, joka tarjoaa urheiluvedonlyöntiä, liveveikkausta, kolikkopelejä, kortti- ja pöytäpelejä, nettipokeria sekä muita nettikasinolla pelattavia rahapelejä. Sivuston pelaajat ovat lähinnä suomalaisia, ruotsalaisia, norjalaisia ja tanskalaisia. Lisäksi yhtiö laajensi palveluaan kesästä 2015 alkaen Tšekkiin, Saksaan ja Sveitsiin. Yhtiö on erikoistunut erityisesti urheiluvedonlyöntiin, joten NordicBetin vedonlyöntisivustolla tarjotaan kertoimia myös sellaisiin lajeihin ja liigoihin, joihin muut vedonlyöntitoimistot eivät kertoimia tarjoa. Urheilun lisäksi sivustolla voi veikata esimerkiksi Putouksen, Euroviisujen tai Oscar-palkintojen voittajia. NordicBetin kasinon pelit tulevat useilta eri pelivalmistajilta, joista alan tunnetuimpia ovat NetEnt, Play’n GO, Microgaming, Quickspin sekä Yggdrasil. Sivustolta löytyy yli tuhat erilaista kasinopeliä. NordicBetin livekasinon pelit tarjoaa Evolution Gaming, Authentic Gaming, Extreme Live Gaming sekä NetEnt.


title: NordicBet

text: NordicBet on Maltalla toimivan peliyhtiön, Nordic Gaming Groupin, suurin brändi. Vuonna 2012  Tukholman pörssiin listattu Betsson Group, joka on yksi rahapelialan suurimmista yhtiöistä, osti Nordic Gaming Groupin 65 milj. euron hintaan. Niinikään Betsson Group on rekisteröity Maltalle, ja toimii Malta Gaming Authorityn (MGA) myöntämien lisenssien alla. Betsson Groupin pääkonttori sijaitsee Ta’ Xbiexissä Maltalla.


title: NordicBet

text: NordicBet on G4:n (Global Gaming Guidance Group) sertifioima sivusto . Täten NordicBet pyrkii estämään uhkapeliriippuvuuteen, laittomaan pelaamiseen, alaikäisten pelaamiseen ja rahanpesuun liittyviä ongelmia. Lisäksi Nordicbet on pelialan sääntelyorganisaatio eCOGRA:n tarkastama ja sertifioima yritys, joten pelaaminen on täysin läpinäkyvää, sillä yksityinen puolueeton osapuoli on testannut sivuston palvelut ja luokitellut ne turvallisiksi.


title: NordicBet

text: NordicBet perustettiin vuonna 2002. Sivusto julkaistiin 8.2.2002 ja yrityksen ensimmäinen toimisto sijaitsi Tallinnassa. Yhtiö päätti keskittyä tarjoamaan pohjoismaalaisille pelaajille kohdistettuja kertoimia urheiluvedonlyöntiin. Vedonlyönti olikin sivuston ensimmäinen ja ainoa tuote, kunnes nettikasino julkaistiin vuonna 2004. Vuosien varrella sivustolla on julkaistu myös muita rahapelituotteita ja -palveluja, kuten livecasino, raaputusarvat, nettipokeri, mobiilivedonlyönti sekä mobiilicasino (vuonna 2012) . Nordicbet tarjoaa sivullaan myös suoratoistopalvelun, jonka avulla rekisteröityneet käyttäjät voivat seurata urheilutapahtumia suorina lähetyksinä netti-tv:stä verkkoyhteytensä avulla. Lisäksi NordicBet on toiminut urheilusponsoroinnin parissa, sponsoroiden esimerkiksi Jääkiekon Mestarien liigaa (CHL, Champions Hockey League) kaudesta 2014-2015 alkaen. Yhtiö on tehnyt yhteistyötä useiden urheilijoiden kanssa sekä tuottaa blogissaan aiheeseen liittyvää teksti- ja videosisältöä. Vuonna 2017 NordicBet tuotti dokumenttisarjan jääkiekkoilija Leo Komarovista. NordicBetin urheiluasiantuntijana Suomessa toimii mm. Jouni Nieminen.


title: NordicBet

text: Vuonna 2012 yrityksessä työskenteli noin 200 työntekijää ja NordicBetillä oli noin 90 000 tallettavaa asiakasta.


title: Kalle Virtanen

text: Kalle Virtanen -nimisiä henkilöitä ovat:


title: Derek Jeter

text: Derek Sanderson Jeter (s. 26. kesäkuuta 1974 Pequannock, New Jersey) on yhdysvaltalainen entinen baseballpelaaja, joka pelasi koko kaksi vuosikymmentä kestäneen ammattilaisuransa ajan MLB-liigan New York Yankeesissä.


title: Derek Jeter

text: Jeter voitti urallaan World Seriesin viidesti. Lisäksi hänet muun muassa valittiin 14 kertaa MLB:n tähdistöotteluun. Jeterin ulkopelipaikka oli polttaja ("shortstop").


title: Derek Jeter

text: Jeter on yksi Yhdysvaltain tunnetuimmista ammattilaisurheilijoista, ja on muun muassa toiminut suositun "Saturday Night Live" -ohjelman juontajavieraana sekä ollut Niken, Fordin, Visan ja Gilletten kaltaisten suuryritysten markkinointikampanjoiden kasvoina.


title: Gridlock’d

text: Gridlock’d on vuonna 1997 ensi-iltansa saanut yhdysvaltalainen komediallinen rikosdraamaelokuva, jonka on ohjannut Vondie Curtis-Hall. Elokuvan pääosissa esiintyvät Tupac Shakur, Tim Roth ja Thandie Newton.


title: Gridlock’d

text: "Gridlock’d" on Vondie Curtis-Hallin esikoisohjaus. Ohjaaja myös näyttelee pienessä sivuosassa. Elokuva tuotti avausviikollaan vain 2 678 372 dollaria ja ylti lopulta vain hieman yli 5,5 miljoonan dollarin kokonaistuottoihin. Elokuva omistettiin rap-tähti Tupac Shakurille, joka murhattiin vain neljä kuukautta ennen elokuvan julkistamista.


title: Rikollisin aikein

text: Rikollisin aikein on vuonna 1997 ensi-iltansa saanut rikoselokuva jonka ohjasi ja käsikirjoitti Jim Kouf. Elokuva kertoo kahdesta korruptoituneesta poliisista jotka järjestävät kodittoman murhan. Elokuva sai paljon julkisuutta, koska elokuva oli rap-tähti Tupac Shakurin viimeinen elokuvarooli, mutta tuotti silti avausviikolla vain 2,443,237 $ ja kokonaistuotto nousi ainoastaan vajaaseen 6 $ miljoonaan.


title: Rikollisin aikein

text: Elokuva julkaistiin DVD:llä 20. marraskuuta 2001.


title: Jatagan

text: Jatagan () on turkkilainen sapelityyppi, jota käytettiin osmanien valtakunnan aikana 1500-luvun puolivälistä 1800-luvun loppuun.


title: Jatagan

text: Tyypillisen jataganin terä on 60-80 cm pitkä, yksipuolinen ja kaartuu selvästi eteenpäin. Teräpuoli on karkaistu kovaksi, mutta tylsä selkäpuoli on yleensä pehmeämpi. Kahva koostuu kahdesta vastakkaisesta levystä, jotka on kiinnitetty ruodon läpi. Kahvan pää on leveä ja muistuttaa muodoltaan korvaa. Kahvalevyjen välinen rako on yleensä täytetty koristellulla metallinauhalla. Terän ja kahvan välissä olevassa helassa ei tavallisesti ole suojaa tai väistintä. Kahvalevyt on yleensä valmistettu luusta, norsunluusta, sarvesta tai hopeasta. Kahvan leveä korvamainen takaosa estää leikatessa veitsen putoamisen tai luistamisen.


title: Jatagan

text: Miekan rakenteessa oli alueellisia eroja. Esimerkiksi Balkanin alueen malleissa kahvan korvamainen peräosa oli suurempi ja kahvalevyt olivat tavallisesti valmistettu luusta tai norsunluusta, kun anatolialaisissa jataganeissa kahvan peräosa oli pienempi ja kahvalevyt valmistettu sarvesta tai hopeasta. Huotra valmistettiin puusta, kankaasta, nahasta ja metallista, ja se kiinnitettiin siihen liitetyn koukun avulla vyönä toimivaan kankaaseen.


title: Jatagan

text: Suurin osa jataganeista valmistettiin 1750-1860 välillä ja niitä käytettiin sekä paraatiaseina sekä taistelussa. Yleensä koristeellisimmat jataganit toimivat sotilaiden ja myös siviilien mukanaan kantamina statussymboleina.


title: Ahkiojärvi

text: Ahkiojärvi (ven. Ахкиоярви) on entinen Sallan Alakurtin järvi Suomen Neuvostoliitolle luovuttamalla Sallan alueella. Ahkiojärvi on pieni Tuntsajoen vesistöalueen järvi, jonka pinta-ala on 1,1 neliökilometriä. Järvi sijaitsee 157 metriä merenpinnan yläpuolella.


title: Hannu Pelkonen

text:
Hannu Pelkonen (s. 30. elokuuta 1953 Raahe) on suomalainen näyttelijä. Hän on opiskellut Teatterikorkeakoulussa vuosina 1977–1981.
Oulussa muun muassa:


title: Samuli Helavuori

text: Samuli Helavuori (s. 3. huhtikuuta 1991 Pori) on suomalainen jääpalloilija. Hän edustaa Ruotsin Elitserienissä pelaavaa Bollnäsia.


title: Samuli Helavuori

text: Helavuori on pelannut 10 A-maaottelua ja on mukana Suomen joukkueessa vuoden 2013 MM-kisoissa.


title: Pavel Borodin

text: Pavel Pavlovitš Borodin (s. 25. lokakuuta 1946 Šahunja, Gorkin alue, Neuvostoliitto) on venäläinen valtiomies, joka toimi Venäjän ja Valko-Venäjän valtioliiton pääsihteerinä vuosina 2000–2012. Sitä ennen hänellä oli johtava virka Boris Jeltsinin valtionhallinnossa Venäjällä.


title: Pavel Borodin

text: Hän oli opiskellut Uljanovskin maatalousinstituutissa, josta valmistui 1972. Vuoteen 1980 hän toimi rakennustyössä. Sen jälkeen hän toimi hallinnollisissa tehtävissä Jakutiassa vuoteen 1993.


title: Jarno Väkiparta

text: Jarno Väkiparta (s. 13. maaliskuuta 1974 Pori) on suomalainen entinen jääpalloilija. Hän edusti kasvattajaseuransa Narukerän lisäksi useita seuroja Ruotsin pääsarjoissa Allsvenskanissa ja Elitserienissä.


title: Jarno Väkiparta

text: 59 A-maaottelua pelannut Väkiparta kuului yhdessä veljensä Janne Väkiparran kanssa vuoden 2004 maailmanmestaruuden voittaneeseen Suomen joukkueeseen.


title: Jarno Väkiparta

text: Jarno Väkiparran isä Erkki Väkiparta on entinen SM-liigakiekkoilija.


title: Jarno Väkiparta

text:
Maajoukkueessa
Seurajoukkueissa


title: Kustaa Hiekan Säätiö

text: Kustaa Hiekan Säätiö on kultaseppä Kustaa Hiekan 1931 perustama säätiö joka ylläpitää Tampereella Hiekan taidemuseota. Säätiö omistaa Pirkankatu 6:ssa sijaitsevan rakennuksen, jossa museo toimii.


title: Kustaa Hiekan Säätiö

text: Säätiön ensimmäinen puheenjohtaja oli kihlakunnan tuomari Lauri Tähkäpää, joka testamenttasi museolle taide- ja esinekokoelmansa.


title: Kustaa Hiekan Säätiö

text: Museorakennuksen on suunnitellut arkkitehti Oiva Viljanen, ja se valmistui vuonna 1928. Se on ensimmäinen museoksi valmistunut rakennus Tampereella.


title: Nyrkkivalta

text: Nyrkkivalta tarkoittaa lainvastaisen eli oikeudettoman edun hankkimista väkivalloin. Sen lähikäsite on omankädenoikeus eli omavaltaisuus, joka tarkoittaa oikeudenmukaisen edun hankkimista laittomin keinoin. Omankädenoikeus on säädetty Suomen rikoslaissa rangaistavaksi. Nyrkkivaltaa ei mainita Suomen lainsäädännössä, vaan väkivallan käyttöä koskevat väkivaltarikosten nimikkeet.


title: Nyrkkivalta

text: Nyrkkivalta lienee ollut ammoisina aikoina melko tavallinen ilmiö. Järjestettyjen yhteiskuntien kehittyessä sitä alettiin aluksi rajoittaa ja lopulta sen käyttö kiellettiin rangaistuksen uhalla. Keskiajalla nyrkkivaltaa käytettiin yleisesti läänitysvaltioissa, joissa vasalleilla oli sodankäyntioikeus. Nyrkkivallan käyttöä alettiin kuitenkin rajoittaa jumalanrauhalla. Saksassa nyrkkivalta oli yleinen tapa vielä keskiajan lopulla. Siellä siitä koetettiin päästä eroon maanrauhoilla.


title: Anna Hietanen-Makela

text: Anna Martta Hietanen-Makela (o.s. "Hietanen"; 10. huhtikuuta 1909 Isokyrö – 10. joulukuuta 1994 Kalifornia, Yhdysvallat) oli suomalainen geologi, joka loi pääosan urastaan Yhdysvalloissa. Hän kirjoitti ylioppilaaksi vuonna 1928, valmistui filosofian kandidaatiksi Helsingin yliopistosta 1933 pääaineenaan fysiikka, jatkoi geologian opintoja Yhdysvalloissa ja väitteli tohtoriksi Suomen kvartsiittien petrologiasta vuonna 1938. Hietanen toimi Helsingin yliopiston mineralogian assistenttina vuodesta 1935, stipendiaattina Yhdysvalloissa 1938–1940 ja Helsingin yliopiston dosenttina 1942–1946. Kun Hietanen ei saanut hakemaansa apulaisprofessuuria Helsingistä, hän muutti vuonna 1946 pysyvästi Yhdysvaltoihin. Siellä hän oli vuosina 1949–1953 U.S. Geological Surveyn geologina Washingtonissa sekä 1953–1983 petrologian yksikön johtajana Menlo Parkissa Kaliforniassa. Hietanen-Makela saavutti mainetta pääasiassa Idahossa ja Sierra Nevadan alueella suorittamillaan kallioperägeologisilla, petrologisilla, mineralogisilla ja geokemiallisilla kenttätutkimuksilla.


title: Anna Hietanen-Makela

text: Hietanen-Makela sai vuonna 1979 Interior Department's Distinguished Service Awardin. Hänet valittiin keväällä 1994 Suomen Geologisen Seuran kunniajäseneksi.


title: Anna Hietanen-Makela

text: Hietanen-Makela meni Yhdysvalloissa naimisiin liikemies George Makelan kanssa.


title: Lähdekerrostuma

text: Lähdekerrostuma on mineraaleja sisältävästä vedestä lähteiden tai purojen reunoille saostunut yleensä amorfinen kerrostuma. Kalkkituffi ja travertiini ovat yleisesti kerrostuman aineksina. Edellistä saostuu kylmissä lähteissä ja travertiinia kuumissa lähteissä. Tavallista ainesta ovat myös kuumissa lähteissä erottuva geysiriitti ja rautahydroksidi, jota saostuu kellanruskeaksi ruosteeksi rautapitoisesta lähdevedestä.


title: Yhdystie 8693

text: Yhdystie 8693 on Kuusamon Käylästä Liikasenvaaraan kulkeva tie. Sen pituus on 25 kilometriä ja on koko matkan osoitenimeltään "Liikasenvaarantie".


title: Yhdystie 8693

text: Tie alkaa Käylästä, Seututie 950:n risteyksestä. Sieltä alettuaan tie kohtaa ensin Juumaan vievän Riekamontien, pian sen jälkeen tie sivuuttaa Tiermasjärven sekä Kallunkijärven niiden välistä. Sitten tie jatkuu kumpuilevana, mutta aika suorana noin kolme kilometriä, jonka jälkeen se tekee jyrkän laskun Oulankajoen laaksoon. Sen jälkeen tie sivuuttaa Oulangan luontokeskuksen, ylittää Oulankajoen, ja sivuuttaa sen varrella sijaitsevan Oulangan tutkimusaseman. Sitten tie kääntyy itään päin ja jatkuu taas suorana tienä noin kymmenen kilometriä kunnes se saapuu Liikasenvaaralle.


title: Yhdystie 8693

text: Oulankajoen varrella sijaitsee Kiutaköngäs noin puolen kilometrin päässä yhdystiestä. Joen toisella puolella sijaitsee puolestaan tien kulussa mainittu Oulangan tutkimusasema.


title: Matti Hietaranta

text: Matti Herman Hietaranta (8. tammikuuta 1916 Ulvila – 10. tammikuuta 1962 Helsinki) oli suomalainen maataloustieteilijä. Hän oli Helsingin yliopiston meijeriopin vt. professori 1951–1954, vakinainen professori 1955–1962.


title: Vilnan yliopisto

text: Vilnan yliopisto () on vuonna 1579 Vilnan kaupunkiin Liettuaan perustettu yliopisto. Se on yksi vanhimmista ja kuuluisimmista Itä- ja Keski-Euroopan korkeakouluista. Yliopisto toimi pitkään Liettuan ainoana korkean tason oppilaitoksena ja ylläpiti alueen kulttuuria ja tiedettä. Sillä on ollut suuri vaikutus koko Baltian kulttuurielämään.


title: Vilnan yliopisto

text: Nykyään Vilnan yliopistossa on 14 tiedekuntaa, joista yksi toimii Kaunasissa. Lisäksi on viisi (toisen lähteen mukaan kahdeksan) erillistä instituuttia ja kolme yliopistollista sairaalaa. Kooltaan se on Liettuan suurin yliopisto ja siellä on yhteensä noin 21 500 opiskelijaa, joista ulkomailta tulee noin 700.


title: Vilnan yliopisto

text: Vilnan yliopiston pohjana oli 1569 Vilnan katolisen piispan kutsumien jesuiittojen vuonna 1570 käynnistämä jesuiittakollegio. Jesuiitat kutsuttiin maahan uskonpuhdistuksen vastavoimaksi. Katolinen piispa oli syvästi huolissaan Liettuan suuriruhtinaskunnan ulkomailla opiskelleiden, protestanttisiksi kääntyneiden aatelisnuorten ajautumisesta pois katolisuuden valtapiiristä. Myös Saksasta ja muualta ostetut kirjat ja kiertelevät taiteilijat levittivät protestanttisia ajatuksia. Kehityksen myötä monet vaikutusvaltaiset aatelissuvut (kuten Radvilat) olivat 1500-luvun alkupuolella kääntyneet protestanttisiksi eivätkä enää tukeneet kirkkoa. Maahan oli jopa yritetty perustaa protestanttista yliopistoa. Jesuiittakoulun perustamisen tuloksena sadat aatelisperheiden lapset (1587 jo 700 opiskelijaa) saivat katolisen pohjakoulutuksen. Tämän täydentämiseksi jesuiitat kysyivät Puolan kuninkaana ja Liettuan suuriruhtinaana toimineelta Stefan Batoryltä luvan yliopiston perustamiseen hallitsijan palattua voitokkaana sodasta Iivana Julmaa vastaan. Paavi vahvisti kuninkaan luvan ja Vilnan yliopisto sai alkunsa. Jesuiittakollegio muutettiin vuonna 1579 korkeimman tason oppilaitokseksi nimellä "Alma Academia et Universitas Vilnensis Societatis Iesu".


title: Vilnan yliopisto

text: Yliopisto oli muiden kuuluisien eurooppalaisten yliopistojen veroinen, vaikka sijaitsikin syrjässä. Sillä on ollut myös erinomaisia opettajia ja oppilaita kuten runoilija Mathias Casimir Sarbievius, kuuluisa retoriikan ja filosofian professori Zygimantas Liauksminas, ensimmäinen Liettuan historian kirjoittaja Albertas Vijukas-Kojelavicius ja professori Martin Smiglecki, jonka logiikan oppikirja oli suosittu muun muassa Englannissa ja Ranskassa. Yliopistorakennukset ulottuivat koko Vanhan kaupungin alueelle.


title: Vilnan yliopisto

text: Jesuiittajärjestön hajottua vuonna 1773 yliopisto muuttui maallisen virkavallan johtamaksi ja kun Venäjä otti Liettuan haltuunsa 1795, yliopisto nimettiin Vilnan keisarilliseksi yliopistoksi (Imperatoria Universitas Vilnensis, Императорскiй Виленскій Университетъ). Keisariaikana siellä vaikuttivat esimerkiksi kuuluisat wieniläiset lääkärit Johann Peter Frank ja hänen poikansa Joseph Frank, historioitsijat Joachim Lelewel ja Simonas Daukantas sekä runoilijat Adam Mickiewicz ja Juliusz Słowacki. Tämä oli yliopiston kukoistusaikaa, jolloin puolalaiset, venäläiset, juutalaiset, baltiansaksalaiset ja liettualaiset vaikuttivat siellä yhtä aikaa. Tsaarin vastaisen liikkeen seurauksena keisari Nikolai I sulki yliopiston vuonna 1832. Se avattiin uudelleen vasta vuonna 1919.


title: Vilnan yliopisto

text: Kun Vilna ja sen alue liitettiin Puolaan, yliopisto toimi Puolan suojeluksessa toiseen maailmansotaan saakka ja se puolalaistui. Yliopiston opiskelijoiden joukossa oli noina aikoina myös tuleva Nobel-voittaja Czelaw Milosz. Liettualaiset siirtyivät puolalaiskaudella Kaunasin Vytautas Suuren yliopiston suojiin. Vilnan palattua osaksi Liettuaa, liettualainen opetus Vilnan yliopistossa käynnistettiin jälleen. Aluksi Vytautas Suuren yliopiston tiedekunnat toimivat vuorotellen osan vuotta Vilnassa. Toisen maailmansodan aikana natsit sulkivat yliopiston 1943, mutta se jatkoi toimintaansa seuraavan vuoden syksyllä.


title: Vilnan yliopisto

text: Neuvostoliiton vallan aikana vuodesta 1945 lähtien Vilnan yliopisto venäläistyi jonkin verran, eikä sillä ollut itsemääräämisoikeutta. Yliopisto alkoi vapautua Neuvostoliiton ideologiasta pari vuotta ennen Liettuan itsenäistymistä vuonna 1990. Silloin yliopisto sai takaisin itsehallintonsa ja otti käyttöön omat lakinsa.


title: Emil Hillberg

text: Carl Vilhelm Emil Hillberg (18. helmikuuta 1852 Tukholma, Ruotsi – 26. joulukuuta 1929 Trosa, Ruotsi) oli ruotsalainen näyttelijä.


title: Emil Hillberg

text: Hillberg oli Helsingin Ruotsalaisen teatterin näyttelijä 1874–1878, Dramatiska Teaternissa Tukholmassa hän työskenteli 1886–1887 ja 1908–1919, ja näiden välillä Albert Ranftin teatterissa. Hän oli realistisen luonteenkuvauksen kehittäjä.


title: Bolšaja Kokšaga

text: Bolšaja Kokšaga (, ) on Volgan sivujoki Venäjän Kirovin alueella ja Marin tasavallassa.


title: Bolšaja Kokšaga

text: Bolšaja Kokšagan pituus on 297 kilometriä ja sen valuma-alue on 6 330 km² suuruinen.


title: Bolšaja Kokšaga

text: Joki saa alkunsa Kirovin alueen lounaisosista Kiknurin piirin Kogšagan kylän koillispuolelta. Joki jatkaa alueen lounaisimpien kunnallispiirien keskustaajamien eli Kiknurin piirin Kiknurin (kaupunkityyppinen taajama, jossa 2010 asui 4 970 asukasta) ja Santšurskin piirin Santšurskin (kaupunkityyppinen taajama, jossa 2010 asui 4 727 henkeä) kautta. Joen keskijuoksulla sijaitsee Bolšaja Kokšagan luonnonpuisto. Joki liittyy Volgaan Marinmaan Zvenigovon piirin kahden kylän lähistöllä. Joensuun länsirannalla on Kokšamaryn kylä (kyläkunnassa 2 107 asukasta) ja itärannalla Kokšaiskojen kylä (kyläkunnassa 1 897 asukasta).


title: The Riff

text: The Riff on Lordin musiikkikappale yhtyeen kuudennelta studioalbumilta "To Beast Or Not To Beast". Kappaleesta julkaistiin single ja musiikkivideo keväällä 2013. Mr. Lordi kirjoitti kappaleen sanat yhtyeen entisen rumpalin, Otuksen kuolinpäivänä. Single julkaistiin ainoastaan digitaalisena. The Riff on Lordin ensimmäinen single, josta on julkaistu myös virallinen "lyric-video". The Riff on mukana Pinball Rocks nimisessä pelissä.


title: The Riff

text: The Riffin musiikkivideo kuvattiin tšekkiläisessä supermarket Albertissa Prahassa. Videolla esiintyy tšekkiläinen Playmate-malli Dominika Jandlova. Levy-yhtiö ei sallinut videolla alastomuutta. Musiikkivideo oli ennakkonäytöksessä Radio Rockin nettisivuilla 27. helmikuuta 2013.


title: Karttumonnit

text: Karttumonnit ("Scoloplacidae") on monnikaloihin kuuluva heimo. Heimon lajeja tavataan makeista vesistä Etelä-Amerikasta.


title: Karttumonnit

text: Karttumonnien heimoon kuuluu 1 suku ja 4 lajia. Lajit ovat karttumonni ("Scoloplax dicra"), kitukarttumonni ("S. distolorix"), kääpiökarttumonni ("S. empousa") ja sinttikarttumonni ("S. dolicholophia"). Aikaisemmin niiden katsottiin kuuluvan imumonneihin ("Loricariidae") alaheimona "Scoloplacinae". Karttumonniajit ovat hyvin pienikokoisia ja kasvavat korkeintaan noin 2 cm pitkiksi. Tyypillisiä piirteitä ovat littehkö pää, kuonon 3 viiksisäieparia ja osoittain luulevyjen peittämä ruumis. Luulevyissä on pieni hammastus. Karttumonnilajeilta puuttuu rasvaevä ja selkäevässä on piikki.


title: Karttumonnit

text: Karttumonneja tavataan Etelä-Amerikasta Perusta, Boliviasta, Brasiliasta ja Paraguaysta. Heimon kalojen elintympäristöä ovat järvet ja lammet sekä runsasta vesikasvillisuutta kasvavat joet ja purot. Ne elävät lähellä pohjaa tyypillisesti maatuvan lehtiaineksen joukossa.


title: Naamiokerttuli

text: Naamiokerttuli ("Geothlypis trichas") on kerttulien heimoon kuuluva varpuslintu.


title: Naamiokerttuli

text: Naamiokerttuli on 12-13 senttimetriä pitkä. Se on päältä oliviinvihreä ja alapuolelta likaisenvalkoinen. Sillä on keltainen kurkku ja kellansävyiset pyrstön alapeitinhöyhenet. Kupeet ovat ruskehtavanvalkoiset. Vanhalla koiraalla on musta naamari, jonka ympärillä on harmaa reunus. Naaraalla pää on oliivinruskea.


title: Naamiokerttuli

text: Naamiokerttulia tavataan pesivänä Kanadassa, Yhdysvalloissa ja Meksikon pohjoisosissa ja talvehtivana Väli-Ameikassa. Harhailijoita on havaittu ainakin Islannissa ja Isossa-Britanniassa.


title: Keisarinasema

text: Lappeenrannan vanha rautatieasema eli Keisarinasema (ratakm 287+900) oli Lappeenrannan keskustassa sijainnut rautatieasema. Hirsirakenteinen asemarakennus tuhoutui kokonaan tulipalossa 19. tammikuuta 2013.


title: Keisarinasema

text: Asema sijaitsi Simola–Lappeenranta-radalla, ja se rakennettiin vuonna 1885 Venäjän keisarin Aleksanteri III:n vierailua varten. Keisari vieraili asemalla toistamiseen vuonna 1891. Se palveli Lappeenrannan päärautatieasemana aina vuoteen 1934 saakka, jolloin valmistui ratayhteys Lappeenrannasta itään Vuoksenniskalle. Asema sijaitsi pohjois–eteläsuunnassa kaupungin länsilaidalla, eikä uutta rataa voitu linjata sen kautta, joten kaupungin eteläpuolelle rakennettiin uusi, edelleen käytössä oleva rautatieasema. Keisarinasema toimi tämän jälkeen lähinnä tavara-asemana. Matkustajaliikenne asemalle lopetettiin vuonna 1960.


title: Keisarinasema

text: Keisarinasemalla oli myöhemmin muun muassa kahvilatoimintaa sekä taidenäyttelyitä. Rakennus oli juuri ennen tulipaloa kunnostettu vuosina 2009–2010.


title: Francky Dury

text: Francky Dury (s. 11. lokakuuta 1957) on belgialainen jalkapallovalmentaja ja entinen keskikenttäpelaaja. Joulukuusta 2011 lähtien hän on toiminut SV Zulte Waregemin päävalmentajana.


title: Francky Dury

text: Dury pelasi koko uransa amatöörinä ja edusti kymmenen vuoden ajan Hulste Sportin joukkuetta. Hän lopetti pelaajauransa 24-vuotiaana ja siirtyi valmentajaksi KRC Harelbeken juniorijoukkueisiin. Hän valmensi 1980–90-lukujen ajan lukuisia belgialaisia alasarjojen joukkueita. Vuonna 1994 hänestä tuli toistamiseen Zultse VV:n päävalmentaja. Dury luotsasi joukkuetta kesään 2001, jolloin seura yhdistyi KSV Waregemin kanssa ja muodosti uuden SV Zulte Waregemin joukkueen. Durysta tuli uuden seuran päävalmentaja ja joukkue selvisi kauden 2001–2002 päätteeksi ensimmäisenä waregemilaisjoukkueena Belgian 2. divisioonaan.


title: Francky Dury

text: Dury jatkoi Zulte Waregemin päävalmentajana ja luotsasi sen kaudella 2004–2005 Belgian 2. divisioonan mestariksi. Joukkue nousi ensimmäistä kertaa historiassaan pääsarjaan. Kaudella 2005–2006 Dury luostasi Zulte Waregemin sensaatiomaisesti Belgian cupin mestariksi, ja kaudella 2006–2007 seura eteni Duryn alaisuudessa UEFA Cupissa aina kolmannelle kierrokselle saakka. Duryn yhdeksän valmennusvuoden aikana Zulten paras sijoitus liigassa oli viides kaudella 2008–2009. Seura vakiinnutti hänen johdollaan paikkansa liigan ylemmässä keskikastissa ja taisteli joka vuosi europelipaikoista.


title: Francky Dury

text: Duryn hienot näytöt Zultessa saivat monet Belgian seurat kiinnostumaan miehen palveluksista, mutta hän pysyi pitkään uskollisena seuralle. Elokuussa 2009 hänestä tuli päävalmentajan tehtävänsä ohessa myös Belgian jalkapallomaajoukkueen apulaisvalmentaja. Kesäkuussa 2010 Dury jätti pitkän spekuloinnin jälkeen Zulten ja siirtyi KAA Gentin päävalmentajaksi. Duryn johdolla Gent sijoittui Belgian liigassa kolmanneksi, mutta pudotuspeleissä seuran menestys jäi heikoksi ja se putosi europelien ulkopuolelle. Joukkue purki Duryn sopimuksen kauden jälkeen.


title: Francky Dury

text: Gentistä lähtönsä jälkeen Durysta tuli Belgian U21-maajoukkueen päävalmentaja. Hän jätti tehtävänsä jo vuoden 2011 lopussa ja palasi SV Zulte Waregemin päävalmentajaksi.


title: Francky Dury

text: Duryn johdolla Zulte Waregem sijoittui sensaatiomaisesti Belgian liigan kakkoseksi kaudella 2012/13 ja hänet valittiin vuoden parhaaksi jalkapallovalmentajaksi. Duryn johdolla Zulte jatkoi hyviä otteitaan ja kaudella 2013/14 se eteni Eurooppa-liigassa lohkovaiheeseen saakka. Belgian cupissa Zulte selvisi loppuotteluun, mutta hävisi KSC Lokerenille 1–0. Kausi 2014/15 sujui heikommin ja Zulte jäi Belgian liigan runkosarjassa sijalle 12. Dury jatkoi heikosta kaudesta huolimatta seuran päävalmentajana ja kaudella 2015/16 Zulte oli kuudes. Kaudella 2016/17 Dury luotsasi seuran Belgian cupin loppuotteluun, jossa kukisti KV Oostenden rangaistuspotkukilpailun jälkeen.


title: Alex Oikkonen

text: Alex Kristopher Oikkonen (s. 15. lokakuuta 1994 Joutseno) on suomalaissyntyinen puertoricolainen jalkapalloilija, pelipaikaltaan keskikenttäpelaaja. Hän edustaa Kakkosen Kultsu FC:tä ja on pelannut myös Puerto Ricon maajoukkueessa.


title: Alex Oikkonen

text: Oikkosen isä on suomalainen ja äiti puertoricolainen. Hänen kasvattajaseuransa on Joutsenon Kullervo, jonka lisäksi hän pelasi juniorina Kultsun ja LAUTP:n yhteisjoukkueessa UK-Akatemiassa sekä Kultsun ja Imatran Palloseuran yhteisjoukkueessa Etelä-Karjalan Pallossa. Kaudella 2011 Oikkonen pelasi Kultsu FC:n riveissä miesten otteluita Kaakkois-Suomen Kolmosessa, kunnes perhe muutti Puerto Ricoon.


title: Alex Oikkonen

text: Puerto Ricossa Oikkosen seura oli Bayamón, jossa hän pelasi paikallista pääsarjaa Liga Nacionalia. Syksyllä 2012 Oikkonen siirtyi yhdysvaltalaisen Major League Soccer -seuran FC Dallasin akatemiajoukkueeseen, jonka kanssa hän osallistui Yhdysvaltain jalkapalloliiton Development Academy -sarjaan. Tammikuussa 2013 hän sai kutsun alankomaalaisen NAC Bredan testileirille.


title: Alex Oikkonen

text: Heinäkuussa 2013 Oikkonen kävi espanjalaisen Martosin testissä, mutta palasi kuitenkin loppukaudeksi Suomeen Kultsu FC:n joukkueeseen. Kultsu FC sijoittui Kolmosen lohkonsa toiseksi ja nousi lopulta täydennysmenettelyn kautta Kakkoseen kaudeksi 2014.


title: Alex Oikkonen

text: Kaudeksi 2014 Oikkonen teki sopimuksen Veikkausliigan Myllykosken Pallon kanssa. Hän pelasi MYPAn riveissä kahdessa Liigacupin ja yhdessä Suomen Cupin ottelussa, kunnes toukokuussa 2014 hänet lainattiin Kultsu FC:lle. Oikkosen oli määrä pelata Kultsu FC:ssä koko kausi 2014, mutta inhimillisen erehdyksen seurauksena hänen lainasopimuksensa jäi uusimatta syyskuussa ennen siirtoajan umpeutumista ja hänen pelioikeutensa jäi MYPAlle. Hän debytoi liigassa 14. syyskuuta 2014 ottelussa Turun Palloseuraa vastaan ja pelasi kaikkiaan kolmessa liigaottelussa kaudella 2014.


title: Alex Oikkonen

text: MYPA menetti liigapaikkansa talousepäselvyyksien vuoksi talvella 2015. Oikkonen palasi kaudeksi 2015 Kultsu FC:hen.


title: Alex Oikkonen

text: Oikkonen oli mukana vuoden 2013 alle 20-vuotiaiden Pohjois-Amerikan-, Keski-Amerikan- ja Karibian-mestaruuskilpailuihin yltäneessä Puerto Ricon nuorten maajoukkueessa.


title: Alex Oikkonen

text: Puerto Ricon miesten maajoukkueessa Oikkonen debytoi 14. marraskuuta 2011 vuoden 2014 maailmanmestaruuskilpailuiden karsintaottelussa Saint Luciaa vastaan. Hän pelasi joukkueessa myös vuosien 2012 ja 2014 Karibian-mestaruuskilpailuiden karsinnoissa. Hän teki maajoukkueuransa ensimmäisen maalin 9. syyskuuta 2012 ottelussa Saint-Martinia vastaan.


title: Procoptodon

text: Procoptodon oli jättiläiskengurusuku, jonka laji "P. goliah" eli Australiassa pleistoseenikaudella ja hävisi sukupuuttoon 50 000 vuotta sitten.


title: Procoptodon

text:
Suurin "Procoptodon"-lajeista oli "P. goliah", se oli suurin koskaan elänyt kenguru. Sillä oli korkeutta lähes kaksi metriä ja painoa 232 kiloa.
Muut suvun lajit olivat pienenpiä, "Procoptodon gilli" oli koko alaheimonsa pienin laji. Se oli noin metrin korkuinen.
"Procoptodonin" jalat muistuttivat hevosen kavioita. Molemmissa eturaajoissa oli kaksi erittäin pitkää sormea ja kynttä.


title: Procoptodon

text: "Procoptodon" riipi käsillään kuin saksilla lehtiä puista. Ne vaeltelivat ryhmissä muinaisen Australian tasangoilla. Syy lajin häviämiseen 50 000 vuotta sitten saattoi olla ihmisen aiheuttama, mutta on myös näyttöä, että "Procoptodoneja" saattoi elää vielä 18 000 vuotta sitten. Jättiläiskengurun jäännöksiä voi ihailla muun muassa Etelä-Australiassa.


title: 2C-D

text: 2C-D on psykedeelinen fenetyyliamiini, ja sitä käytetään joskus enteogeenina. Se syntetisoitiin ensimmäisen kerran vuonna 1970, ja sen käyttöä ihmisille tutki myöhemmin Alexander Shulgin. Kirjassaan PiHKAL Shulgin listaa annostukseksi 20-60 mg, mutta monet ovat suositelleet suurempaa annosta.


title: 2C-D

text: Pienemmillä annoksilla (10 mg tai vähemmän) 2C-D:tä on tutkittu potentiaalisena älylääkkeenä eli nootropiinina. 2C-D:tä otetaan tavallisesti suun kautta, mutta sitä voidaan myös nuuskata. Nuuskaaminen voi aiheuttaa kovaa kipua, mutta tällöin myös annokset ovat 1-15 mg luokkaa.


title: 2C-D

text: 2C-D:stä ei ole olemassa paljoa tietoa, esimerkiksi sen myrkyllisyydestä, koska sitä ei ole laajemmalti tutkittu. Shulginin mukaan 2C-D:n vaikutus kestää tyypillisesti 4-6 tuntia, ja Shulgin itse kuvaili ainetta "farmakologiseksi tofuksi", joka tarkoittaa sitä että sekakäytettäessä sitä muiden aineiden kanssa, sen vaikutus voi olla huomattavasti voimakkaampi; tofu itsessään imee makua itseensä.


title: 2C-D

text: Jotkut pitävät 2C-D:tä itsessään varsin epäkiinnostavana, mutta jotkut taas pitävät sitä voimakkaana psykedeelinä.


title: 2C-D

text: Saksalainen Hanscarl Leuner käytti 2C-D:tä psykoterapeuttisiin tutkimuksiin.


title: 2C-D

text: 2C-D on luokiteltu Suomessa kuluttajamarkkinoilta kielletyksi psykoaktiiviseksi aineeksi.


title: Teratornis

text: Teratornis merriami (eli "Merriamin korppikotka") oli suuri korppikotkan kaltainen petolintu, joka eli Pohjois-Amerikassa varhaiselta Pleistoseenilta myöhäiselle pleistoseenille. Hyvin säilyneitä fossiileja on löydetty muun muassa kuuluisista La Brean tervahaudoista.